Gauekoa — Eibar.ORG | Eibarko peoria\nHemen zaude: Hasiera / Blogak / Kalamuatik Txargainera / Gauekoa\nLeire Narbaiza 2012/08/12 10:31\nBerria egunkarian abuztuko kolaborazioa "Gerizpean" atalean. 2012/08/12\nGauekoak, tradizionalki, espiritu gaiztoak izan dira Euskal Herrian. «Gaua gauekoentzat, eta eguna egunekoentzat», zioten gure aurrekoek. Gaua arrisku guztien ama baitzen, deabru eta sorginen bizilekua (edo bizi-denbora?), saihestu beharrekoa, kateak ekartzen ez zituelako.\nGautarra naiz, oso. Gauez bizitzea atsegin dut. Oso nekatuta egon arren, askotan, berpiztu egiten naiz hamarretatik aurrera. Barruan sortzen zaidan zerbait da. Gainera, lotara joatea ere kosta egiten zait, nahiz eta oso lotia naizen, eta ohean egotea ikaragarri gustatzen zaidan, batez ere neguan, hartzak hibernazioan bezala.\nOnetti idazle uruguaitarra zela uste dut, bere azken urteetan ohetik ez altxatzea erabaki zuena. Ohean bizi zen, nahi zuelako. Hainbesterako agian ez, baina eguneko ordu batzuk… kezkarik ez banu, atsegina litzateke.\nGustuko dut gauez jardutea, baina ez parrandan ibiltzeko soilik, atsegina sortzen didaten gauzak egiteko baizik: pelikulak ikusi, irakurri, Interneten ibili, galdu zaidan hura topatu…\nZein ederra litzatekeen, gainera, egunero hamarretan edo hamaiketan jaikitzea, hiruretan-edo oheratuta! Plazera!… Nire biorritmoetarako egokiena litzateke, baina ezin munduaren kontra egin.\nHorregatik esaten dut gautxoria izateak badauzkala zenbait kontu kaltegarri ere. Berandu lotaratuz gero, berandu altxatu, ezinean, gainera. Derrigorrean goiz jaiki behar; izan ere, mundua goiztiarrendako dago antolatuta, zoritxarrez! Eta izaera hau daukagunok ez dugu antolaketa honekin gozatzen; batez ere, kabaretera ordutegiak izanda (lanean berandura arte ibilita). Gure joera bada belu oheratzea, lana gauez amaituta, atzeratu egiten zaigu, eta hurrengo egunean ostera ere, goiztiarrek markatutako pausoa segitu behar dugu! Latza!\nKonturatuta zeundeten goiz zaleen diktadura honekin? Gehiegikeria hutsa dela deritzozue diktadura deitzeari? Bai? Orduan, zergatik dago ondo ikusita seietan jaikitzea eta ez hamarretan? Zer dela-eta esaera zahar hauek: «Goiztiarrari Jainkoak laguntzen dotso?». Froga garbia dela esango nuke nik! Inork ez du galdetzen ea zein ordutan oheratu den berantiarra, eta zergatik dituen ordutegi horiek. Alfertzat hartu, eta kito!\nGizartearen arauak arau, niretako berandura arte ez oheratzea plazera da; hori ez ezik, joera naturala ere bada nigan, azaldu dudan moduan. Eta gaupasa egitea! Zenbat gustatzen zaidan, eta zein erraz egiten den eguna! Noizean behin, asko estimatzen dut irakurtzen hasi eta gustura egon eta hurrengo goizean betebeharrik ez badut, goizaldera arte edo liburua amaitu arte jo eta sua leitzen ibiltzea! Gozatua, udan eta oporretan baino ezin dudana egin!\nBeraz, goiztiarrok, konpreni gaitzazue, beste ordutegi batzuk ere badira-eta!\netiketak: Kolaborazioak, Txargainen, Berria, uda, gorri, berde\nDiktadore bat besterik ez naiz...\nZe, goizale hórretako bat zara? Sufridu eragitzen destana? Ai, ai, ai!!!\nRicardo Gómez dio:\nNik, aldiz, zure biorritmo berdinak ditut, nahiz eta zoritxarrez ezin ditudan beti aske utzi. Lankide gehienak harritzen dira esaten diedanean nahiago dudala eskola arratsaldez eman goizean goiz baino; izan ere, goizeko 9etan ez naiz inor.\nEt Onetti ohezalea aipatu duzula, gogora etorri zait Hugo Schuchardt hizkuntzalari eta euskalari ospetsuak eskola ematen zuela bere etxean, ohean sartuta. Aspaldi, pasadizoa ezagutu nuenean, grazia egin zidan, eta ideia ona ere bai! Baina duela gutxi esplikatu zidaten zergatia, eta grazia galdu zuen: eskola ohean emanez gero, Schuchardtek saihesten zuen ikasleen artean emakumerik izatea, desegokitzat hartzen baitzen, noski, emakume bat irakasle pijamadunaren aurrean egotea.\nMila esker, Ricardo!\nEZ dakit zergatik ez zuen Hugo Schuchardtek ikasle emakumeak izan nahi, orokorrean finago eta langileagoak batira… misoginoa galanta!\nOhearen egotea ikaragarri gustatzen bazait ere, niri klasean mugitzea gustatzen zait, antzerki pixka bat egitea, eta ohean gaizki! Arbelik ez zuen erabiliko, ezta? Zenbat pertsonaia, guri takatzea ere :-)\nNiri esnatzea eta espabilatzea kostatzen zait gehien. Getxo ikasturte baten goizeko 8etan neukan klasea, eta Eibartik Romoraino joateko goizeko 6etan jaiki behar izaten nintzen. Jakina, 8etarako bizi-bizi egoten nintzen, nire kide askok, bertan bizi zirenak, galdetzen zidaten ea nola zitekeen. 40 minutu zeramaten esna, ni ordu bi. Horra hor gakoa!


ekainak 08, 2022\nHemen duzue abestia praktikatzeko materiala. Klikatu irudian, gozatu eta bizi!!\napirilak 20, 2022\nEzagutzen duzue tresna hau? Nagoen eskolan musika-saiotan lau ikasturtez lagundu didan "objektu" bat izan da, hain zaharra, hai arraroa, gela apaintzeko akaso, afinatu gabea eta afinatu ezina!!\nIkasleek nola jotzen zen galdetzen zidatenean erakusketa xelebrea egiten nien ttunttunaren antzera erabiliz, eta nik "tan ancha" gelditzen nintzen.\nZiur askok begi batez zer den asmatu duzuela, nik aldiz lau urte behar izan ditut jakiteko, baina oraindik ez dizuet esango; dena den lasai, hurrengo lerrotan pista izugarria emango dizuet. Asuntoa da badagoela eskolan arpa jotzen duen neska bat eta hark kabilak arpan bezala afinatzen zirela zirudiela komentatu zidan, baita jotzen hasi zenean ez zitzaion burutik pasa makila batekin instrumentu gixajoari egurra ematen hastea... Nire buruak behingoz klik egin zuen eta Don Googleri galderak egiten hasi nintzaizkion.\nHari pultsatuzko familiakoa, arpa txiki bat alegia, zitara izenekoa afinatu daitekena eta afinazio diatonikoa duena, nire poztasunerako xilofonotan antzera bi eskala diatonikoaz osatuta! Zenbat ate ireki zitzaizkidan momentu labur batean... Afinatu nuen eta hasi nintzen proba batzuk egiten, ondoren, gelan ikasi berri genuen kanta bat aprobetsatuz ikasleei txandaka erabiltzeko utzi nien ukelele eta pianorekin batera. Bideo honetan egindako proben emaitza batzuk ikus ditzakezue.\nTresna zaharrak badira ere, interneten topatu ditut merkea den aukera bat Cítara de Hape izenakoa. Oso interesgarria iruditu zait bere baitan partiturak jar daitezkelako erritmograma moduan eta oinarrizko erritmoak interpretatzeko primeran daude. Bideotan adibide batzuk ikus ditzakezue.\nBeraz hau izan daiteke beste jostailu bat gelako orkestrazioak aberasteko. Ni animatuko naiz eta ditudanak erabiltzen hasiko gera.\nZuek ezagutzen zenituzten tresna hauek? Animatuko zinateke?\nEtiquetas: Musika-tresnak, Zitara\napirilak 03, 2022\n"Vivaldi bere tintan"\nMusika-mintegian Medellin Orkestrako konpositoreen biografiak ezagutu ondoren elkar lanean aritu gara eta Vivaldiren biografia ere euskaraz prest dago. Oraingo honetan, itzulpenean eta ahotsean Irune Urteaga aritu da, eta emaitza itzela izan da. Udaberrian sartuta gaudela aprobetsatuz maila batzutan bideo hau hasi gera ikusten.\nAnimatu ere ikustera, oso polita gelditu da!\nEtiquetas: Ipuinak, konpositoreak, Vivaldi\n"Beethoven en su tinta"\nUmeei zuzendutako konpositoreen biografiak bideo-formatoan bilatzen nengoela, altxor honekin egin dut topo. Medellineko orkestrak (Kolonbia) familientzako kontzertu pedagogikoak eskeintzen ditu hainbat musikari handiei buruz: Mozart, Prokofiev, Beethoven eta Bach, besteak beste. Kontzertu horietan Javier Covok ilustratzaileak zuzenean marrazten du kontalaria eta orkestrarekin batera eta gendeari kontzertu horien berri emateko bideo-laburpen batzuk sortu dituzte. Beethovenena izan da egin dudan aurkikuntza eta hainbeste gustatu zait euskaratzera animatu naizela. Hementxe uzten dizuet, espero gustuko izatea!\nEuskararen eguna 21-22\nAurten Euskararen Eguna berezia izango dugu. Mendian gora abestiak ahots batean batuko gaitu denok (irakasle, ikasle eta guraso) euskararen alde abesteko.\nWeb-orri honetan eskolatik ala etxetik abestia ikasteko material osoa topatuko duzue. KLIK egin eta animatu parte hartzera!\nEtiquetas: Aitor Ikastolan kantuz, Kantak\nazaroak 06, 2021\nAprendo TV kanalean musikarako proposamen batzuk dituzte eta horien artean Vivaldiren bizitzaren laburpentxo hau topatu dut umeei zuzenduta. Vivaldiren udazkena lantzen ari garenez oso aproposa iruditu zait, beraz euskaratzera animatu naiz. Ea txikiek gustuko duten!\nJatorrizko bideoa "Conociendo a Vivaldi"\nEtiquetas: konpositoreak, Vivaldi\nEtiquetas: San Martin eguna\nurriak 13, 2021\nYouTuben tonua eta abidaura aldatzeko : TRANSPOSE PITCH\nYoutubeko biedoen abiadura eta tonua aldatzen duen chrome extensioa da hau. Super erabilgarria da YouTubeko bideoen kantak gure beharretara egokitu nahi baditugu, eta gainera oso-oso erreza instalatzeko.\nAzpian dagoen irudian klikatuz gero Chrome Storera iritsiko zarete.\nOndoren "Añadir a chrome" eta "Añadir extensión" sakatu:\nHurrrengo pausua izango litzateke extensio hau gure nabigatzaile-barran finkatzea, beraz irudi honetan klikatu behar dugu:\nEta ondoren, txintxetan sakatuko dugu finkatzeko:\nListo! Has zaitezte probatzen edozein YouTubeko bideotan!\nTrukotxo hau Xabier Zubeldiari esker ezagutu dut, beraz, mila-mila esker Xabier aurkikuntzagatik!\nurriak 01, 2021\nKontzertu pedagogikoa eskolan!\nGaur oso egun berezia izan dugu goiko eskolan. Donostiako musika-eskolako musikariak bertaratu dira kontzertu bat guri eskeintzeko. Bai izan garela pribilegiatuak!! Musikaren bitartez konpositore batzuen nortasun bromazale erakutsi digute eta haiei buruzko bitxikeri asko ere kontatu dizkigute. Zenbat ikasi dugun!\nKontzertu osteko jarduera batzuk ere prestatu dizkigute, beraz gelan ere bizi izandakoa gogoratuko dugu.\nIturria: MUSIKA ENTZUNALDI AKTIBOAK\nirailak 22, 2021\nKonpositoreen izenak musika-tresnak eta esertokiak banatzeko\nAurten 2. ziklotik gora plaka-instrumentuak erabiltzen hasiko gara. Guztiontzat tresnak direnez instrumentu horienganako ardura eta zaintza egokia sustatu behar dugu eta horretarako, aurten martxan jarriko dut ondoko sistema. Hiruhileko bakoitzean ikasle bakoitzari plaka-tresna bat egokituko zaio eta ikasturte osoan zehar tresna horiek hiru alditan aldatuko dituzte. Era honetan, ikasle bakoitza bere tresna hartzeaz, gordetzeaz eta zaintzeaz arduratuko da. Bestalde, erabilpen desegokiagatik matxuraren bat gertatuko balitz, pieza berritzeko ardura ere hartuko lukete.\nHau guztia antolatzeko konpositoreen izenaz baliatu naiz. Instrumentu bakoitzari konpositore baten izena jarri diot eta tresna bakoitzak bere gordelekua dauka apaletan.\nIkasleek jakin dezaten ze tresna egokitu zaien eta hori non gordetzen den, panel honetan begiratu beharko dute. Adibidez, "Mozart", "Clara Schumann" eta "Tchaikovsky" egokitu zaienei metalofono sopranoa joko dute.\nKonpositoreen izenak ere mahaietan jarrita daude eta ikasleen esertokiak markatzeko balioko dute. Beraz, konpositoreen izenak erabiliko ditugu bai musika-tresna mailegatzeko baita ikasleen esertokiak kokatzeko.\nLehenengo egun hauek politak izan dira ikasleek bilatu behar izan dutelako egokitu zaien konpositorea eta izenak hain arraroak zirenez behin baino gehiagotan izena ziurtatzeko panela errebisatu behar izan dute.\nGelako zerrenda pasatzerakoan ikasleen izena esan ondoren, bakoitzak ahoz gora konpositorearen izena esan behar du. Modu honetan, haientzat arotzak izan daitezken izenak (Fanny Mendelsshon, Wagner...) integratzen hasiko dira. Irudiak ere panel batean jarrita daude.\nEzin izan naiz aguantatu eta topatu bezain pronto zuekin partekatzeko gogo izagarria piztu zait. Horrelako gauzak sarean topatzea kriston ilusioa egiten dit. Ainhoa Sukiaren lan ZORAGARRIA dugu hemen. Bai DBHn bai LHn egiteko baliabide pila daude berak sortutakoak app desberdinak erabiliz (ene, horietako asko ez nituen ezagutzen, zaharkitzen ari naiz!! ;-P ) IKTak gustatzen zaizkigunoi haren web-orrian trasteatzen disfrutatuko dugu. Benetan sartu, pasada bat da. Zorionak Ainhoa eta mila-mila esker!!!!\nMusikako mandala batzuk bildu ditut nahi dugun momentuan erabiltzeko.\nirailak 01, 2021\nZuetako askok eskatu dizkidazue musika-mintzairako liburuak. 3. maila arte euskaratutak banituen, 4. mailarako ere fitxa hauek prestatu ditut. Musika-hizkuntza lantzeko dira batik bat, abestiak ez daude besteetan bezala. Beraz, liburuxka horiekin gustora ibili bazarete hemen, 4. mailarako eskura dituzue.\nAprobetsatu nahi dut komentatzeko fitxa zoragarri hauen egilea MªLourdes Leal dela eta berarekin elkarlanean egon osteko emaitza dira hemengo fitxak. Berak sortzen duen materiala erderaz egon arren, gonbidatu nahi zaituztet bere lana ezagutzera web-orria berritu duelako eta zoragarria dago.\nEtiquetas: 4. Maila, Liburuak\nYoutube to Mp4-Mp3\nAitor Ikastolan kantuz (2)\nGelaren antolakuntza (6)\nSan Martin eguna (1)\nPIERNAS QUEEN II: 3º ESO\nMelodia amb notes do-sol. Amb acords i tablatura per a ukelele.\nBitarteak Identifikatu II


"Beharrezkoa da Afrikaz hitz egitea ikuspegi eraldatzaile batetik" - Diario de Noticias de Alava\n"Beharrezkoa da Afrikaz hitz egitea ikuspegi eraldatzaile batetik"\nDiarama Africak Gasteizen emandako hitzaldiekin jarraituko du, eta ostegun honetan amaituko dira zenbait astez ondoren\neunate f. domínguez 21.11.2021 | 00:33\nFederico Cesana, Gizarte Eraldaketarako Hezkuntza proiektuetako teknikaria Nazioarteko Elkartasunaerakundean. Argazkia: Pablo Viñas\nJardunaldiak. Afrikar mundua herritarrengana hurbiltzea, gero eta afrikar gehiagok aukeratzen baititute Euskal Autonomia Erkidegoa bizileku bihurtzeko. Helburu horrekin jarraitzen dute Diarama Afrikaren bigarren edizioko hitzaldiek. Gasteiztik eskaintzen diren hitzaldiak dira, sahelaren errealitate soziala, kulturala eta ekonomikoa ezagutzeko. Nazioarteko Elkartasuna, Gasteizko Udalarekin, Mboolo Elkar eta Haaly Pular Vitoria elkartearekin eta Vital Fundazioarekin batera eta egunkari honetan azaldu du garrantzitsua dela Afrikako mundua eta kontinentea Gasteizko errealitatera hurbiltzea.\nEsaldia. "Beharrezkoa da kontinente afrikarrari buruz hitz egitea, ulertzea eta hurbiltzea, ikuspegi eraldatzaile eta emantzipatzaile batetik. Irekiak izan behar dugu, alde batetik, eta kontuan hartu behar dugu Afrikako kulturek hemengoei ere egiten dietela ekarpena. Gizateria gisa, oro har, aurre egiten ari garen Afrikako arazoei irtenbideak eman behar dizkiegu, ez batak besteari aurre egiten dion herri gisa". Federico Cesanak egiten ditu adierazpen horiek, Nazioarteko Elkartasunatik.\nGASTEIZ – Afrikako kulturari buruz hitz egin, ezagutu, ulertu eta hurbiltzea. Helburu horrekin jarraitzen dute Diarama Afrikaren bigarren edizioko hitzaldiek. Gasteiztik eskaintzen diren hitzaldiak dira, sahelaren errealitate soziala, kulturala eta ekonomikoa ezagutzeko. Nazioarteko Elkartasuna, Gasteizko Udalarekin, Mboolo Elkar eta Haaly Pular Vitoria elkartearekin eta Vital Fundazioarekin batera, topaketa hau antolatu eta DIARIO DE NOTICIAS DE ÁLAVA egunkariari azaldu dio garrantzitsua dela Afrikako mundua eta kontinentea Gasteizko errealitatera hurbiltzea.\n"Beharrezkoa da kontinente afrikarrari buruz hitz egitea, ulertzea eta hurbiltzea, ikuspegi eraldatzaile eta emantzipatzaile batetik. Irekiak izan behar dugu, alde batetik, eta kontuan hartu behar dugu Afrikako kulturek hemengoei ere egiten dietela ekarpena. Gizateria gisa, oro har, aurre egiten ari garen Afrikako arazoei irtenbideak eman behar dizkiegu, ez batak besteari aurre egiten dion herri gisa". Federico Cesanak egiten ditu adierazpen horiek, Solidaridad Internacional erakundean Gizarte Eraldaketarako Hezkuntza proiektuetako teknikariak. Krisi klimatikoa jarri du adibidetzat, edo mundu osoan bizitza duina bermatzeko beharra. Era berean, gasteiztarrek eta euskal herritarrek Afrikako arazoak berezkotzat, globaltzat, hartzeko mentalitatea izan behar dutela ziurtatzen du, eta, beraz, irtenbideak ere globalak izan behar direla. "Nazioarteko Elkartasuna – Solidaridad Internacional, Mboolo Elkar eta Haaly Pular Vitoria elkarteek elkartasuna gure gizartean funtsezko balio gisa sustatzearen aldeko apustua egiten dugu", azaldu du. Hain zuzen ere, Afrikako kultura hurbiltzea eta euskal kulturarekin bat egitea da Diarama Afrikaren hitzaldi hauen helburuetako bat. Elkarteko kide horrek azaltzen duenez, "beste lurralde eta kultura batzuk ulertzea eta ezagutzea oinarrizko faktorea da gizarteratzeko eta herritartasun-nortasuna garatzeko, bai kolektiboa bai banakakoa". Gaineratu du, halaber, arrazoi horregatik sustatu behar dela kulturen arteko elkarrizketa "lehentasuna" gizarte "solidarioa" eraikitzeko. Diarama África proiektua lortzeko, espazioak eta elkarrizketak ireki nahi ditu Afrikako espezialista, ekintzaile eta ikertzaileekin.\nZertarako? Baina zer da Diarama Africa? "Diaramak Kaixo, ongi etorri eta eskerrik asko esan nahi du fula, Saheleko herri homonimoaren hizkuntzan, Haaly Pular Vitoria elkarteko kideen hizkuntzan, eta, Nazioarteko Elkartasunarekin eta Mboolo Elkarrekin batera, jardunaldi hauek antolatzen dituzten hiru erakundeetako bat da, Gasteizko Udalaren laguntzarekin eta finantziazioarekin. Hori esaten hastea gustatzen zait Diarama Afrika zer den galdetzen didatenean, uste baitugu horrek gure ekimenaren zentzua laburbiltzen duela, Euskadiren eta Afrikako kontinentearen arteko topagune izan nahi baitu". Diarama Afrika II: Saharaz hegoaldeko Afrika aberats eta anitzari buruzko elkarrizketak, izenak iradokitzen duen bezala, iaz hasitako proiektu baten bigarren edizioa da, eta 200 pertsona inguruk parte hartu zuten. Diarama Afrika I hitzaldi-zikloak eta, batez ere, haren harrera onak agerian utzi zuen Saharaz hegoaldeko Afrikaren inguruan elkarrizketarako eta prestakuntzarako guneak sortzearen garrantzia. "Afrika ezezaguna da oraindik ere, nahiz eta Espainiatik hurbil egon eta hizkuntzak, kulturak eta pertsonak Euskadiko kaleetan egon. Horregatik da hain garrantzitsua Diarama Afrika sortzea", dio. "Afrikari buruzko estereotipoak ugariak dira: alde batetik, leku basati eta mirari naturalez beteriko baten ikuspegia dugu, abentura eta konkista-espirituarekin aurre egiteko; bestetik, uste dugu gerrak direla eta martirizatutako kontinentea dela, historiarik eta kulturarik gabea. Kontinentearen errealitatetik oso urrun dauden ikuspegiak".\nJaiotzen beheranzko joera moteldu da, eta urteko bigarren hiruhilekoan ia %3 jaitsi dira.


(Burgos, 1977ko ekainaren 26a)\nBurgosekoa da jaiotzez eta bertan hazi zen Oscar. Ikasketez Heziketa Fisikoan lizentziatua, azken zazpi urteotan Donostian dihardu lanean. Hain justu Atzegi –Gipuzkoako adimen urritasuna duten pertsonen erakundea– du lantokia eta eremu ezberdinetan ibili ondoren, 2010etik Pauso Berriak ekimenaren koordinatzailea da. Egitekoa, adimen urritasuna duten pertsonek lan munduan sartzeko aukera eskaintzea.\nOscar Carcedo. (Pauso Berriak)\nAdimen urritasuneko pertsonak edozein enpresatan lan egiteko gai dira\nEz zaigu arraroa egiten adibidez, ikastetxeetan, musika bandetan edota antzerkian gurekin batera adimen urritasuna duten pertsonak aritzea, berezko eskubidetzat ere baitaukagu eta horrek normalizazio baten barruan gaudela adierazten digu. Zoritxarrez, XXI. mendean sartuta oraindik ere kolektibo horretako pertsonak enpresetan ikustea ez zaigu ohikoa egiten, salbuespenak salbuespen. Baina ez beraiek nahi ez dutelako, dituzten aukerak murritzak izaten jarraitzen dutelako baizik. Atzegik integrazioa lantzen dihardu 1960.urtetik eta 2010. urtean lan mundura gerturatzea lortu zuen, Pauso Berriak izeneko proiektu pilotua abian ipiniz. Gehiago ezagutu guran hitz egin dugu ekimeneko arduradun Oscarrekin.\nAtzegin lanean hasi zinela urte batzuk igaro dira.\nHalaxe da, zazpi urte beteko ditut aurten. Halere, aurretik baneukan adimen urritasun eta kirol esparruan lan esperientzia, Burgoseko enpresa batetan. Handik, bizitzako gorabeherengatik, Donostiara lekualdatu eta Atzegin aurkitu nuen lana, aurrena kirol kontuak koordinatzen, eta ondoren,elkartean Aisia zerbitzua eta Gizarte partaidetza deitzen dugun horretara igaro nintzen.\nSei urte aritu naiz egiteko horretan, eta azken urtean lanbide eremua lantzen dihardugu erakundean. Gure asmoa, adimen urritasuna duten pertsonak lan munduan integratzea da. Jakingo duzuen moduan, Gureak–ek babestutako tailerrak ditu martxan aspalditik, baina guk urrats bat haratago joan nahi genuen, eta bestelako lantokietara ateak irekitzeko erronka hartu genuen. Programa bat egituratuz hasi ginen, eta halaxe sortu zen Pauso Berriak ekimena.\nEsan behar da, Pauso Berriak baino lehen ere bageneukala ideia bat buruan bueltaka, eta 2008an Atzegik burutu zuen kanpainak Lantokian, ikusiko duzu! zeukan izena. Zoritxarrez ez zuen oihartzunik eduki, eta egitasmo horri bultzada bat emateko, Gureak elkartearekin hitzarmen bat sinatu genuen 2010eko martxoaren 23an, eta halaxe ekin genuen abentura berria.\nAinhoa, Legazpiko udaletxean praktikak egiten. Argazkia: Atzegik utzia.\nPauso Berriak integraziorako beste urrats bat dugu, beraz.\nHori da. Hezkuntzarekin alderatuko bagenu, hasiera batean adimen urritasuna zuten pertsonentzako eskola bereziak sortu ziren, eta ondoren urrats bat eman zen eta ikastetxe arruntetan integratzen hasi ziren gazte horiek.\nLan munduan ere pauso bertsuak eman ditugula esan genezake; aurrena babestutako tailerrak sortu ziren, eta ezin dugu ahaztu lanean dabilen kolektibo honen %99a toki horietara joaten dela. Halere ikusi genuen pixka bat urrutiago iristeko erronka hartu behar genuela gure gain, eta hala, gura zutenei lan eremua zabalduko zitzaiela.\nNolabait esatearren, gizarteratzea.\nBai. Beti izango baitute aukera babestutako tailerretan lan egiteko, baina haratago bidaiatu nahi genuen. Helburua integrazioa da, baina era berean, adimen urritasuna duten pertsonek edozein enpresatan lan egiteko gaitasuna dutela erakutsi nahi diogu gizarteari. Noski, pertsona hauek beraien gaitasunetara egokitutako postuetan arituko lirateke.\nGuzti hau atzetik ikastetxe arruntetara joaten diren pertsonen partetik eskari bat dagoelako eman da. Hauetariko askori, iruditzen zitzaien nahiz eta adimen urritasuna eduki gainerako jendearekin ikastetxe berera joateko borrokan ibili ostean, lan mundura igarotzeko orduan atzera pauso bat ematen zutela. Eta bestelako aukerak probatu gura zuten horiengatik hasi ginen gu Pauso Berriak egituratzen, eskaintzak zabaltzeko.\nEta egun, zenbatek dihardute proiektuan?\nLangabezian dauden edota Gureak–eko tailer okupazionaletara joaten diren 20–35 urte arteko neska–mutilak dira proiektuan dabiltzanak, nahiz eta adin tarte horretatik kanpo ere norbait egon.\nBerrogeita hamar pertsona aurreikusten genituen, eta plaza guztiak bete ditugu. Alde horretatik balorazio positiboa egiten dugu, baina emaitzei dagokienez, itxaron beharko dugu, izan ere 2010eko ekainean hasi ziren batzuk eta azkenekoak urtarrilean sartu berri dira.\nHalere, orokorrean hitz eginda, nahiko erantzun ona eduki du egitasmoak, bai lanean hasi direnen aldetik baina baita praktikak eskaintzen dituzten enpresen partetik ere. Eta familiartekoek ere modu positiboan ikusten dute ekimena, gazte hauek mundu berri bat ezagutzeaz gainera, esperientziak autonomia gehiago izatea ekarri baitie.\nIgor, Zumaiako gerontologikoan laguntzen. Argazkia: Atzegik utzia.\nZer nolako baldintzak eskaintzen zaizkie programako parte hartzaileei?\nPraktikak eskaintzen ditugu hainbat tokitan, eta horretarako, Eusko Jaurlaritza eta Gipuzkoako Foru Aldundiaren babesa daukagu. Jaurlaritzak dekretuz zehazten du praktika denboraldia eta erantzukizun zibila eta osasun–asistentzia bere gain hartzen ditu.\nGainera, sei hilabete eta urtebeteko iraupena duten praktika hauetan diharduten gazteek beka bat eskuratzen dute, eta hala, normalean adimen urritasuna daukaten pertsonek lan munduan daudenean eskuratutako diru–sarrera baxuak apur bat orekatzea ere bilatzen da.\nHitz egin dezagun gazte hauek lanean hasterakoan aurkitzen dituzten zailtasunei buruz.\nEzin dugu ahaztu, eduki duten aukera faltagatik dauzkatela zailtasunak. Beraiek muga batzuk dituzte, noski, baina inguruak normalean ez du muga horiek gutxitzen lagundu. Hau da, praktikak egiten diharduten pertsonek aurretik lanpostu horretarako beharrezko formazioa jaso balute, ziurrenik lan erritmoa bestelakoa izango litzateke.\nBestalde, gauzak maiz errepikatu behar zaiela esaten digute, eta egia da, baina funtsean aipatu berri dugun arrazoi berdina dagoela ikusten dugu. Eta ikastetxeetan esaterako, gainerako ikasleak moduan edozein lanpostutan aritu daitezkeela kontuan hartuko balitz, ziur aski euren iniziatiba gaitasunak ere sustatuko liratekeela.\nZuek praktikaz gain formazioa ere eskaintzen duzuela entzun dut.\nGuk Pauso Berriak hiru arlotan banatuta ulertzen dugu; formazioa eta praktikak alde batetik, eta bestetik, gazte horren kontratazioan lagunduko luketen formulak ikertzen gabiltza, ez baitugu praktiketan geratu nahi.\nPauso Berriak egituratzen hasi ginenean, bigarren urratsari heldu genion aurrena, hots, praktikak eskaintzen hasi ginen, eta errealitatea ezagutu ondoren, formazioa egituratzeari ekin genion, hain justu, lanbide bakoitzeko ezagugarriak ikusi eta horren gainean lan eginez.\nFormazioa bi bloketan dago banatuta eta bakoitzak hiru hilabete irauten ditu. Alde batetik, edozein lan perfiletarako baliagarriak diren arloak lantzen dituzte, dela puntualtasuna, lanera iristeko autobusak erabiltzen ikastea... Oinarrizko gauza txikiak.\nBigarren blokean aldiz, perfil ezberdinetara egokitutako gaiak lantzen dira: bulego eta liburutegiko artxibo laguntzaile perfila, geriatria eta osasun zentroetako laguntzaile perfila eta ostalaritza eta ostatu laguntzaile perfilak dira jorratzen ditugunak. Askoz zehatzagoak dira materiak, dokumentuak nola deuseztatu; areto bat atontzen ikasi...\nPertsona hauek normalean kolaboratzaile edo laguntzaile papera betetzen dute enpresan eta orokorrean, lan errazak direnez gero beraiek egin ditzakete. Gainera, horren ardura zuen pertsona liberatu daiteke eta bere lanean zentratu.\nGizartea gai honekin nahikoa sentsibilizatuta dagoela pentsatzen duzu?\nNoski, duela urte batzuk baino hobeto dago gizartea, baina oraindik asko dugu egiteko, eta horren erakusgarria da Pauso Berriak ekimena. Enpresen aldetik oso erantzun ona jaso dugu; krisia dela eta ez da momenturik onena lantaldea handitzeko, eta bat batean adimen urritasuna duen pertsona bat praktikak egiteko hartzeak sentsibilizazioa erakusten duela iruditzen zait.\nGuretzako, Atzegirentzako, sentsibilizatzeko oso tresna eraginkorra da Pauso Berriak, eta estereotipo ugari apurtzeko balio digu, gainera. Horren harira, eta adibide moduan, enpresa batetan hitzaldia eskaini genuen gazte bat lanean hasi behar zela eta, bertako langileen galderei erantzuteko asmoz. Nola tratatu behar dut? Nola moldatu gara egiteko bat bidaltzeko orduan? ziren orduko galderak, eta lau hilabetetara beste edozein lankide modukoa dela konturatu gara esan ziguten. Denbora gehiago beharko du, edota azalpen gehiago, baina bere egitekoa beteko du, zalantza barik. Eta hori argi geratzen zaie, gure modukoa da esaten dutenean.\nAprobetxatu gizarteari mezu bat bidaltzeko.\nBatez ere 30–35 urte bitarteko gazteei zuzendu nahiko nieke mezua etorkizun batean agian enpresaren zuzendaritzan egongo baitira. Pertsonak kontratatzeko orduan errealitate hau existitzen dela ohartu zaitezte eta ez ahaztu adimen urritasuna duten pertsonek lan munduan barneratzeko duten gogoa handia dela. Ahantzi estereotipo guztiez, eta ez izan beldur halako iniziatiba batetan barneratzeko orduan, gauza positibo ugari ekartzen baititu. Eta ez ahaztu beraien eskubidea dela eta enpresek erantzukizuna dutela esparru horretan.\nLegez ere araututa dago, beraz?\nBai, baina kontuan hartu behar da minusbaliotasun mota asko daudela, fisiko zein psikologikoak. Eta nahiz eta legeak zehazten duen lanpostuen portzentaje bat kolektibo horri eskaini behar zaiola, normalean minusbaliatu fisikoak kontratatzen dituzte enpresek, eta hori ongi dago. Baina adimen urritasuna duten pertsonez ahaztu egiten dira, lanerako gai izango ote diren beldurra dagoelako gizartean oraindik ere. Eta hori da aldatu beharrekoa, kontuan hartu ditzatela, bai batzuk eta baita besteak ere. Balantza orekatu behar dugu.\nZer nolako erronkak dituzue 2011rako?\nPauso Berriak egitasmoa sendotzea oro har: praktikak ugaritzea, kontratazio eremuan ere urratsak ematea eta praktiketatik haratago joatea... Lan asko eta asko!


Denda (The Store) eta Etxea (Home) - Guggenheim Bilbao Museoa\nDenda (The Store) eta Etxea (Home)\nGaiak | Denda (The Store) eta Etxea (Home)\nTelefono biguna (Soft Pay-Telephone), 1963\nMiraguanoz betetako biniloa, margotutako zurezko panelaren gainean muntatua\nSolomon R. Guggenheim Museum, New York, dohaintza: Ruth eta Philip Zierler, William S. Zierler hildako semearen omenez, 1980 80.2747\n“Artea egitean, gizakiok sentitzen duguna bertan jaso nahi duzu. Uste dut gizakion esperientzia salbatzen duen bakarra umorea dela. Umorerik gabe ez litzateke oso dibertigarria izango”. —Claes Oldenburg (1)\nKalea aurkeztu eta gutxira, 1961ean, Claes Oldenburgek Denda (The Store) hasi zuen. Hiriko kaleko giro zatar zabaletik dendako giro sasi pribatura egin zuen Oldenburg. Manhattango denda bat alokatu zuen 1961eko udan eta bertan egin, erakutsi eta saldu zituen bere artelan objektuak.\nInguruko iragarkietatik eta dendetatik edan zuen objektu horiek egiteko, esaterako, honakoak: zigarreta-pakete bat, panti gorri batzuk eta hanburgesa batzuk. Igeltsuz bustitako muselinaz baliatu zen, alanbrezko egituren gainean jarrita itxura emateko; azkenik, pintura distiratsu eta biziaz han-hemenkako pintzelkada batzuez margotu zituen. Objektu horiek sabaitik eta hormetatik zintzilikatu eta zoruan zein erakusmahaietan ipini zituen. Gainera, dendako errotulua egin zuen, baita kutxa erregistratzaile bat ere; azken horri dendako “bihotz hotza” esaten zion. Objektuek ezaugarri antropomorfoak hartu zituzten: adibidez, Gaztazko bi hanburgesa, denetarik dutela (Hanburgesa bikoitzak) [Two Cheeseburgers, with Everything (Dual Hamburgers), 1962] laneko hanburgesek bi aho zabal-zabal goseti ematen dute, eta Nesken soineko bi (Two Girls’ Dresses, 1961) korrikan ari diren bi nesken irudia gogorarazten du. Beranduagoko Dendaren bigarren aurkezpenean, eskultura bigunak egin zituen, garaiko emazte Patty Mucharen laguntzaz; horren adibide dugu eskala handitutako eta hainbat materialez betetako olanazko Zoru tarta (Floor Cake) eta Zoru kukurutxoa (Floor Cone), biak 1962koak.\nDenda ohiko galerien oso bestelako gunea izan zen (gerora Oldenburgen monumentu publikoek ere eginkizun hori bete zuten), kapitalismoaren sistema hankaz gora jarri zuen, eta arte jasoaren eta behekoaren eta galeriaren eta bigarren eskuko denden arteko aldea ezeztatu zuen. Haren artelanak —material sinplekoak, kolore bizikoak eta eguneroko objektuen irudikapenak— ez zuten ohiko museo-objektuen itxura. Oldenburgek esan zuenez “Museoa erakunde burgesa da. Denda, berriz, haren azpian dago; beraz, erakunde burges bihurtzetik babestuta dago” (2).\n1963an, Kalifornian zela, gune pribatuago bateko objektuetan arreta jartzen hasi zen: Etxea (Home, 1963) gaia hasi zuen. Multzo horretako objektuen egiturak eta itxurak ez zuten zerikusi handirik Kaleko eta Dendako objektuekin: bat bera ere ez zen eskala errealekoa, gutxi batzuk zeuden kolore biziz margotuak eta asko binilo distiratsuko estalkia zuten. Ezaugarri horiek etxeko objektu arrunt-arruntak arrotz bihurtu zituzten; erabili ezin zitezkeen objektu antropomorfoak ziren. Objektuen tamaina erraldoiak (bertsio batzuk kartoizkoak ziren eta besteak binilo distiratsukoak), bisitariak ipotx bihurtzen zituen.\nTelefono biguna (Soft Pay-Telephone, 1963) Oldenburgen eskultura bigunetako bat da. Binilozko azalera distiratsuak industriako material gogorrak dakartza gogora, esaterako, metala eta plastikoa. Izan ere, telefono bat material horretaz egindakoa izan ohi da; baina erorita dagoenez, makal eta zimel, hura erabiltzea ideia barregarria da. Oldenburgek askotan eskultura bigunen bertsio ugari egin zituen: kartoiz eta zurez egindakoei “bertsio gogor” esaten zien, eta olanaz egindakoei “mamu bertsio”. Bertsio horien materialek artisautzarekin zerikusia dute, baina Telefono biguna laneko biniloa lotura argia du garai hartako material industrial berriekin; bada, ohikoagoak ziren etxeko gauzak egiteko, ekoizpena merkeagoa, eta azkarragoa zen eta objektuen itxura “garbiagoa”.\n1. “Claes Oldenburg: The Sixties,” YouTube-ko bideoa, 2 min 52 s, mumokvienna erabiltzaileak igota 2012ko martxoaren 14an.\n2. Jörg Wolfert, Claes Oldenburg: The Sixties erakusketaren liburuxka, Museum Moderner Kunst Stiftung Ludwig Wien, Viena, 2012, 8 or.\nDenen artean aztertu Telefono biguna. Zer ikusten dute ikasleek? Materialen, eskalaren eta formaren inguruan hausnartu behar dute. Eskatu objektu hori erabiltzen euren burua imajinatzeko. Zer gertatuko litzateke?\nEskatu Telefono biguna benetako telefono batekin alderatzeko. Zer alde eta antzekotasun dago?\nAskok diotenez, Oldenburgen lanak antropomorfoak dira, hau da, gizakion ezaugarriren bat dute. Horrelako ezaugarririk ikusten al dute Telefono biguna lanean? Artelana mugituko balitz, nola mugituko litzateke?\nEskultura hau Oldenburgen Etxea sailekoa da; serie horretan etxeko objektuen eskulturak egin zituen, tartean, arreta handirik eskaintzen ez diegun objektuenak, esaterako, entxufeenak. Galdetu ikasleei etxeko zein objektu bihurtuko lukete eskultura eta zergatik.\nOldenburgek esan du “Artea egitean gizakiok sentitzen duguna bertan jaso nahi duzu. Uste du salbatzen gaituen bakarra umorea dela. Umorerik gabe ez litzateke oso dibertigarria izango”. Eskatu ikasleei aipu horren inguruan hausnartzeko; zer harreman du lan honekin? Zer Telefono biguna da barregarriagoa: biniloz (hau da, plastikoz) egindakoa ala olanaz, oihal mota batez, egindakoa? Hemen ikus dezakezuen Telefono biguna (mamu bertsioa) [Soft Pay-Telephone (Ghost Version), 1963] oihalezkoa da.\nAipuak marrazkiak egiteko abiapuntu\nJaduera horretan, ikasleek Oldenburgen artelanak erabiliko dituzte marrazkiak sortzeko abiapuntu gisa.\nLehengo aipua honakoa da:\n“Bizitza eta mugimendua maite ditudanez beti ikusten dut mugimendua, are gauza bizigabeetan. Nahiko nuke bizitza sortzea, baina ez da posible; horrenbestez, erabiltzen ditudan materialek bizitzaren, zerbait komikoaren edota zentzugabearen ilusioa sortzen dute... Gelditutako mugimendu bihurtzen da lana edo mugimenduaren aurkakoa. Espazioan obje ktua izoztea da nire artearen funtsezko ezaugarria, metodoa, noski”. (1)\nEztabaidatu aipu horren esanahia Telefono biguna lana aintzat hartuta. Nola “sortzen du” Oldenbugek “bizitza” edota “bizitzaren ilusioa”, hala egiten badu? Nola bihurtzen da “gelditutako mugimendu”, hala gertatzen bada?\nEskatu ikasleei objektu bizigabe bat aukeratzeko eta marrazki bat egiteko, “bizitzaren, zerbait komikoaren edota zentzugabearen ilusioa” sorrarazten duena.\nBigarren aipua honako da:\n“Bizitzaren lerroek itxuratutako artearen alde nago; bihurritzen, zabaltzen, pilatzen den artea, txu egiten duena, tantaka erortzen dena, astuna eta trinkoa dena, zakarra eta goxoa; bizitza bezain leloa” (2) Galdetu ikasleei Oldenburgek zer esan nahiko lukeen horrekin. Nola bihurri eta pila daitezke eta txu egin edota tantaka eror daitezke arte-lerroak?\nEsan ikasleei inguruan begiratzeko, ikasgelatik, eta “bizitzaren lerroak” aurkitzeko. Eskatu ikasleei klaseko objektu bat marrazteko eta marrazkiaren lerroak bihurritzen, zabaltzen, pilatzen, “txu egiten” eta “tantaka erortzen” ari diren ilusioa sortzeko moduetan pentsatzeko.\n2. Claes Oldenburg, Claes. Claes Oldenburg, The Arts Council of Great Britain, Londres, 1970, 11 or.\nAntropomorfoa: izaki bizigabe bat da, gizakion ezaugarriak dituena.\nBurgesa: erdi mailako gizarte-klasearekin lotuta dagoenari esateko erabiltzen da.\nEskultura biguna: eskultura mota bat da, oihalez, goma-aparrez, plastikoz, paperaz, zuntzez eta antzeko beste materialez egindakoa; ez da zurruna.\nEskultura bigunen inguruan:\nThe National Gallery Australia, Soft Sculpture (“eskultura bigunak”) erakusketaren saiakera


Irekia Eusko Jaurlaritza - Gobierno Vasco :: HABEk Txileko hiru euskal etxeekin hitzarmenak sinatu ditu\nHABEk Txileko hiru euskal etxeekin…\nJose María Narvarte (Euzko Etxea, Santiago), Patxi Baztarrika (viceconsejero), Rossana Arza (Colectividad Vasca, Santiago) y Archibaldo Uriarte (Eusko Etxe, Valparaiso) tras la firma del convenio, en la Delegación del Gobierno Vasco en Chilee Iturria: Irekia\n\nHABEk Txileko hiru euskal etxeekin hitzarmenak sinatu ditu Iturria: Irekia\n\n\n\nHitzarmen hauen bidez HABEk euskara eskolak emateko laguntza ekonomikoa, ikasmaterialak eta irakasleen formazioa eskaintzen dizkie\n63 lagun ari dira egun Txileko hiru euskal etxeetan euskara ikasten\nHABEk, Helduen Alfabetatze eta Berreuskalduntzerako Erakundeak, Txileko hiru euskal etxeekin –Santiagon daude bi eta Valparaison bestea- urte honetarako hitzarmenak berritu ditu. Hauen bidez, hiru arlotan ematen die HABEK laguntza euskal etxeei: euskara eskolen finantziaziorako diru-laguntzak emanez, laguntza didaktiko eta ikasmaterialak eskainiz, eta irakaslegaien formazioaren ardura hartuta. Mundu osoko 80 euskal etxerekin du hitzarmena alfabetatze eta berreuskalduntze erakundeak eta guztira 2.200 ikasle inguru ari dira euskara ikasten horietan. Hitzarmen hauei esker, euskararen nazioarteko proiekzioan eta zabalkundean funtsezko lana egiten dute mundu zabalean barreiatutako euskal etxeek.\nHizkuntza Politikarako sailburuorde Patxi Baztarrikak eta Euskara Sustatzeko zuzendari Jokin Azkuek hitzordu garrantzitsua izan dute Txilera aste honetan egin duten bidaiaren azken orduetan. Txileko hiru Euskal Etxeetako presidenteekin elkartu dira Eusko Jaurlaritzak Santiagon duen ordezkaritzan, HABErekiko urteroko hitzarmena berritzeko. HABEren izenean Patxi Baztarrika izan da hitzarmenaren sinatzaile, euskalduntze erakundearen presidente orde gisa; Santiagoko Euzko Etxea euskal etxetik, Jose Maria Narvarte; Valparaisoko Eusko Etxea euskal etxetik, Archibaldo Uriarte; eta Santiagoko Colectividad Vasca etxetik, azkenik, Rossana Arza.\n63 lagun ari dira ikasturte honetan Txileko hiru euskal etxeetan euskara ikasten, eta eurak izango dira lankidetza honen azken onuradunak. Izan ere, hitzarmen hauen bidez hiru arlotan laguntzen die HABEK euskal etxeei.\nBatetik, diru-laguntzen bidez, euskal etxeetan ematen diren euskara eskolak finantzatzen laguntzen da. Txileko hiru euskal etxeek 7.600 euro pasatxoko laguntza jasoko dute 2014-2015 ikasturte honetan HABEtik, emango duten ordu kopuruaren arabera: Santiagoko Euzko Etxeak 1.638 euro (159 klase-ordu); Santiagoko Colectividad Vasca euskal etxeak 2.362 euro (225 klase-ordu); eta Valparaisoko Eusko Etxeak 3.685 euro (351 klase-ordu). Eusko Jaurlaritzak aurreko urteko kopuru berberari eusten dio aurten ere euskal etxeetara zuzendutako diru-laguntzaetan, beherapenik gabe: 210.000 euro 2014-2015 ikasturterako.\nBestetik, laguntza didaktikoa eta ikasmaterialak ere eskaintzen dizkie HABEk euskal etxeei hitzarmen hauen bidez. Baina irakasleen formazioan egiten da ahalegin berezia inon egitekotan. Euskal etxeetan bertan prestatutako irakasle txiletarrak sortzea bultzatzen du HABEk, formazioa eskainita. Honela, euskara klaseez gain formazio didaktikoa ematen zaie euskal etxeetan euskara eskolak emateko konpromisoa hartzen duten irakaslegaiei. Urte osoan zehar klaseak online jasotzen dituzte, eta urtean birritan barnetegi trinkoetan parte hartzen dute, HABEko teknikari baten gidaritzapean.\nUne honetan 31 irakaslegai ari dira formazio berezi hori jasotzen Hegoamerikan: lau Txilekoak dira, bost Uruguaikoak, 3 Brasilgoak eta 19 Argentinakoak. Hain justu gaur bertan hasi (urtarrilaren 17an) eta hilaren 24ra bitartean, astebetez, Uruguaiko Salto hirian antolatu den barnetegi trinkoan elkartuko dira 31 irakaslegai horiek, irakasle izateko bidean prestakuntza jasotzeko. 55 eskola ordu izango dituzte astebetean.\nPatxi Baztarrika eta Jokin Azkue Txileko Hizkuntza Indigenen III Kongresuaren karietara joanda dabiltza Txilen aste honetan, Euskadi eta euskara izan baitira kongresu horretako gonbidatu bereziak. Atzo Txileko Gobernuaren menpeko CONADI (Garapen Indigenarako Korporazioa-Corporación Nacional de Desarrollo Indígena) erakundearekin sinatu zuten hitzarmena, eta aurreko egunetan berriz, kongresuan parte hartzeaz gain, herrialde hartako zenbait hizkuntzaren biziberritze prozesua bertatik bertara ezagutzeko bisita eta lan bileratan parte hartu dute.\nGasteizen, 2015eko urtarrilaren 17an


Tokiko merkataritza, herri baten bihotza - - Anboto.org\nTokiko merkataritza, herri baten bihotza\nMireia Elkoroiribe Zenikaonandia 2020-01-17 08:30\nGabonak heltzen direnean, amagaz Durangora egiten nebazan bidaiak gogoratzen dodaz urtero.\nDurangoko kaleetan zehar ibiltzea izugarri gustatzen jatan. Eskaparateak ikusi, gabonetako apaingarriak aukeratu, Exquisitan turroiak erosi, makarroiak Bartolon, merkatu plazan arraina enkargatu, liburu berriren bat aukeratu Ochoanean, eta horrekin, irrifartsu eta poltsaz kargatuta, berriro autobusez etxera bueltatzea sekulako plana izaten zan.\nOrain be herriko kaleetatik paseatzea, bertoko merkataritzaz, jendeaz eta bizitzaz gozatzea zoragarria iruditzen jat. Tokiko merkataritza herri baten bihotza da. Inoiz galdu beharko ez gendukeen altxorra. Baina aurten, aspaldiko ariketa berdina egitean, eta Durangon hainbat denda itxita ikustean, gure bihotza makal dagoela somatu dot eta horrek tristura ekartzeaz gainera, hausnarketara eroan nau.\nDurangoko dendek izen-abizenak dabez. Amaia, Iñaki, Agurne, Edu, Aintzane, Koro, Fausto, Nerea eta beste hamaika, beti dagoz guri atenditzeko prest. Goizero pertsiana igotzen dabe euren produkturik onenak eskaintzeko eta ondo jatorkuna gomendatzeko. Izan be, betidanik ezagutzen gaitue eta ondo dakie zer komeni eta gustatzen jakun.\nHau holan izanda, itzi daiguzan alde batera interneten preziorik onena bilatzearen erosotasuna edo pisuagaz ibiltzearen alferra, eta egin daiguzan erosketak bertoko dendetan. Gure aldetik, EAJ taldetik, honetan ahalegina egiteaz gainera, udalari hainbat proposamen egin dautsaguz Durangoko merkataritza bultzatzeko. Danon altxorra da, danon artean zaindu behar doguna.


2016 - Azpeitiko Udala\nAbenduaren 13ko Udalbatzaren laburpena\nAzpeitian, 2016ko abenduaren 13an, Udaletxeko bilkura-areto nagusian elkartu da Udalbatza Osoa lehenengo deialdian eta ohizko bilkuran, aztergai-zerrendako gaiak eztabaidatu eta erabakitzeko. Eneko Etxeberria Bereziartua alkate-udalburua buru dela, eta Udalbatza Osoak osatzen duten zinegotzi denak bertan direla. Honako akordioak hartu dira:…\nAzaroaren 8ko Udalbatzaren laburpena\nAzpeitian, 2016ko azaroaren 8an, Udaletxeko bilkura-areto nagusian elkartu da Udalbatza Osoa lehenengo deialdian eta ohizko bilkuran, aztergai-zerrendako gaiak eztabaidatu eta erabakitzeko. Eneko Etxeberria Bereziartua alkate-udalburua buru dela, eta Udalbatza Osoak osatzen duten zinegotzi denak bertan direla. Honako akordioak hartu dira:…\nAzpeitian, 2016ko urriaren 4an, Udaletxeko bilkura-areto nagusian elkartu da Udalbatza Osoa lehenengo deialdian eta ohizko bilkuran, aztergai-zerrendako gaiak eztabaidatu eta erabakitzeko. Eneko Etxeberria Bereziartua alkate-udalburua buru dela, eta Udalbatza Osoak osatzen duten zinegotzi denak bertan direla. Honako akordioak hartu dira:…\nAbuzturen 29ko Udalbatzaren laburpena\nAzpeitian, 2016ko abuztuaren 29an, Udaletxeko bilkura-areto nagusian elkartu da Udalbatza Osoa lehenengo deialdian eta ohizko bilkuran, aztergai-zerrendako gaiak eztabaidatu eta erabakitzeko. Estitxu Elduayen Uranga alkateordea buru dela, eta Udalbatza Osoa osatzen duten zinegotzi denak bertan direla, zazpi ezik. Honako akordioak…\nAzpeitian, 2016ko uztailaren 5ean, Udaletxeko bilkura-areto nagusian elkartu da Udalbatza Osoa lehenengo deialdian eta ohizko bilkuran, aztergai-zerrendako gaiak eztabaidatu eta erabakitzeko. Eneko Etxeberria Bereziartua alkate-udalburua buru dela, eta Udalbatza Osoak osatzen duten zinegotzi denak bertan direla. Honako akordioak hartu dira:…\nAzpeitian, 2016ko apirilaren 5ean, Udaletxeko bilkura-areto nagusian elkartu da Udalbatza Osoa lehenengo deialdian eta ohizko bilkuran, aztergai-zerrendako gaiak eztabaidatu eta erabakitzeko. Eneko Etxeberria Bereziartua alkate-udalburua buru dela, eta Udalbatza Osoak osatzen duten zinegotzi denak bertan direla, bi ezik. Honako akordioak…\nMaiatzaren 31ko Udalbatzaren laburpena\nAzpeitian, 2016ko maiatzaren 31n, Udaletxeko bilkura-areto nagusian elkartu da Udalbatza Osoa lehenengo deialdian eta ohizko bilkuran, aztergai-zerrendako gaiak eztabaidatu eta erabakitzeko. Eneko Etxeberria Bereziartua alkate-udalburua buru dela, eta Udalbatza Osoak osatzen duten zinegotzi denak bertan direla, bat ezik. Honako akordioak…\nApirilaren 5eko Udalbatzaren laburpena\nAzpeitian, 2016ko apirilaren 5ean, Udaletxeko bilkura-areto nagusian elkartu da Udalbatza Osoa lehenengo deialdian eta ohiz-kanpoko bilkuran, aztergai-zerrendako gaiak eztabaidatu eta erabakitzeko. Eneko Etxeberria Bereziartua alkate-udalburua buru dela, eta Udalbatza Osoa osatzen duten zinegotzi denak bertan direla. Honako akordioak hartu dira:…\nAzpeitian, 2016ko martxoaren 1ean, Udaletxeko bilkura-areto nagusian elkartu da Udalbatza Osoa lehenengo deialdian eta ohiz-kanpoko bilkuran, aztergai-zerrendako gaiak eztabaidatu eta erabakitzeko. Eneko Etxeberria Bereziartua alkate-udalburua buru dela, eta Udalbatza Osoa osatzen duten zinegotzi denak bertan direla. Honako akordioak hartu dira:…\nAzpeitian, 2016ko otsailaren 2an, Udaletxeko bilkura-areto nagusian elkartu da Udalbatza Osoa lehenengo deialdian eta ohizko bilkuran, aztergai-zerrendako gaiak eztabaidatu eta erabakitzeko. Eneko Etxeberria Bere-ziartua alkate-udalburua buru dela, eta Udalbatza Osoa osatzen duten zinegotzi denak bertan direla, bat ezik. Honako akordioak…


Eskia eta eguzkia! – Egizu elkartea\nEskia eta eguzkia!\nAsteburu ezin hobea Sonporten! Eskiatu, eguzkia hartu, artista berrien lanak 😉 ezagutu, parranda zapatu gauean, Garaziren zinematekarekin gozatu, Soniaren urtebetetze eguna ospatu, gure ume zoragarriekin jolastu, maldan behera jausi, ezin altxatu eta barreak. Argazki mordoa igo dugu gure albumera, sar zaitezte eta goza ezazue gurekin, datorren urtean animatu!\nJosu Larrañaga, Joseba Lekunberri eta hiruron artean egindako argazki guztiak badituzue ALBUMEAN, gehiago badituzue bidali posta elektronikoz eta igoko ditugu.\nEgizu Getxo Euskaldun elkartea2007-03-14T14:20:06+01:002007-03-14|egizu, eski ikastaroa, kirola euskaraz|0 Comments


gazte literatura: KIXMI ELURPEAN\nLiburu ederra da Kixmi elurpean,erraz eta oso gustura irakurri dut.Liburuko gazteek\n16-17 urte inguru dituzte. Gazteen artean gaur egun tamalez, emakume asko daude oso gazte haurden gelditzen direnak eta liburu hau arazo honen ingurukoa da. Nahiz eta gauz ikaragarriak egin, gurasoei drogak eman, beren etxeetan lapurtu... azkenik beraien familiakoei kontatzea erabakitzen dute. Liburu hau guztiei gomendatzen diet.\nAsko gustatu zait liburu hau. Gazteen arteko erlazioak ageri dira, baita maitasun artekoak ere. Liburu honetan droga kontuak eta familia arteko arazoak ageri dira. Kixmi, Keparekin joaten da Baionara beraien umea abortatzera. Nik liburu hau irakurzale guztiei gomendatuko nieke oso polita baita. Anima zaitezte irakurtzera oso interesgarria delako eta aldi berean gazteen arazoei buruz hitz egiten duelako.\nLiburua asko gustatu zait nerabetasunarekin erlazionatutako hainbat gai lantzen dituelako. Bestetik, liburuko gai batzuk oso latzak iruditu zaizkit, baina aldi berean errealitatean oinarritutakoak, hala nola, nahigabeko haurdunaldia, droga-kontsumoa eta hauen trafikoa... Hala ere idazleak gertaera hauei ematen dien umore tokea asko gustatu zait, beraz, liburu hau batez ere, nerabeei gomendatuko nieke, gustokoa gertatuko zaielako baina uste dut irakurle ororentzat gomendagarria dela.\nOso liburu polita iruditu zait Kixmi elurpean.Erraz irakurtzen delako eta ez delako oso luzea. Niri gainera liburu onen antzekoak asko gustatzen zaizkit.Libururko protagonistak gutxi-gora bera gure edadetxukoak dira 15-16 urte.\nSuerte txarrez bizitza errealean ere orrelako gauzak gertatzen dira, alegia, neska gazteak ahurdun geratzen dira tamalez.Liburu onekiko nire puntuazioa ,hau da, 8 bat ematen diot.\nGazteen bizimodu eta arazoetan oinarritzen den liburu honetan, kale borrokak, kasualitatezko haurdunaldia, neskalagunaren adar jartzeak, mozkorraldiak, droga kontuak... kontatzen dira. Istorioaren ariari erraza da jarraitzea, eta ezagunak zaizkigun gertaerak ditu.\nBide batez, ingeleseko hitz gutxi batzuk ikasleko balio izan dit, pertsonai bat Ingelesa baita. Iruditzen zait, beste modu alaiago batean bukatu behar zuela istorioak, baina ala ere oso atsegina eta edozeini aholkatuko niokeena da.\nKixmi elurpean liburua ikaragarri gustatu zait, gure adineko gazte batzuen abentura zirraragarriak kontatzen dituelako. Droga kontu ugari ere azaltzen dira, neska eta mutilen arteko maitasun harremanen berri ere ematen du eta familia giroa ere azaltzen da. Liburu hau gomendatzen dizuet denei, oso interesgarri, irakurterraz eta polita delako. Anima zaitezte liburu hau irakurtzera!!


Gemma Urteaga izan da garaile Euskal Herriko Eskolarteko Bertsolari Txapelketan, Orion - GARA\nGemma Urteaga izan da garaile Euskal Herriko Eskolarteko Bertsolari Txapelketan, Orion\nBertso zaletasuna sustatzeko helburuarekin urtero ospatzen den txapelketa bi txandatan jokatu zen. Txikien artean, Zarauzko taldea izan zen onena. Helduen artean, berriz, Gemma Urteaga beasaindarra.\nIkastolen Elkarteak eta Euskal Herriko Bertsozale Elkarteak lankidetzan antolatu dute Euskal Herriko Eskolarteko Bertso Txapelketaren 25. edizioa. Aurtengo finala larunbatean jokatu zuten Orioko Karela kiroldegian, egun osoan zehar.\nFinala bitan banatu zuten. Goizean gazteenak aritu ziren, taldeka banatuta eta euren eskualdeak ordezkatuz. Guztira 23 bertsolarik hartu zuten parte bost talde osatuz: Ekialdeko Bizkaia, Zarautz, Leitza, Araba eta Kanboko Xalbador ikastola.\nHiru izan ziren taldekideen artean banatu zituzten lan puntuagarriak. Urduritasuna agerikoa zen eta akats ugari egin zituzten denek, hala ere, hoberen aritu zena Zarauzko taldea izan zen, eta horrek eraman zuen, hain zuzen ere, txapela.\nArratsaldeko saioan 15 eta 18 urte artekoek izan zuten bertsotan aritzeko aukera. Gazteak dotore aritu ziren gaia emanda, momentu hori aprobetxatu baitzuten luzitzeko eta urteotan ikasitakoa eta entrenatutakoa bistaratzeko. Aipatzekoa izan zen gerora txapeldun bilakatuko zen Gemma Urteaga beasaindarrak arratsalde guztian zehar erakutsitako erregulartasuna. Ale onak bota zituen bai ofiziotan bai bakarka ere, eta nagusitasun handia erakutsi zuen lehia guztian zehar.\nMikel Iturriotz urretxuarra eta Txabel Altube abadiñarra ere ederki aritu ziren, baina ezin izan zuten beasaindarraren lan bikaina gainditu. Hala, Urteagak irabazi zuen azkenean aurtengo txapelketa.


Gioconda - Vikidia\nLa Gioconda, Leonardo da Vinci.\nLa Gioconda edo Mona Lisa margolan ezagun baten izena da. Leonardo da Vinci artista italiarrak margotu zuen 1500 urte aldera eta munduko margolan baliotsuenetakoa da. Gaur egun Pariseko Louvre Museoan dago. Irribarretsu dagoen emakume bat ageri da, paisaia berde bat atzean duela. Oraindik ez dago ziur zein zen emakumea. Adituek uste dute Lisa del Giocondo zela, Florentziako merkatari aberats baten emaztea.\nHizkuntza askotan margolanaren izena “Mona Lisa” da, baina berez “Monna Lisa” da zuzena, “Monna” italierazko “Madonna” ("anderea") hitzaren laburdura baita. Orduan margolanaren izenak “Lisa Anderea” izan beharko zuen, emakumearen izena benetan Lisa izanez gero.\nMargolana askotan egon da arriskuan. Adibidez, 1911an lapurtu egin zuten. Lapurrak Italiako museo bati saldu nahi zion, diru askoren truke. Geroago, 1956ean, norbaitek azidoa bota zion margolanari, eta urte berean beste pertsona batek harri bat bota zion. Ordutik aurrera, balen kontrako kristal lodi batek babesten du “Mona Lisa”.[[nl:Mona Lisa]\nOrrialdearen azken aldaketa: 08:46, 25 maiatza 2018.


Eva Ferreira, nombrada rectora de la UPV/EHU Eva Ferreira, UPV/EHUko errektore izendatua - UPV/EHU\nLehenengo argitaratze data: 2021/01/25\nUPV/EHUko errektoretza talde berria lehendakariarekin batera. Argazkia: Nuria González. UPV/EHU.\nEkonomia Aplikatuko katedradunak, Eva Ferreirak, UPV/EHUko errektore kargua hartu du Eusko Jaurlaritzako Lehendakaritzaren egoitzan, Gasteizen, Iñigo Urkullu lehendakaria buru izan duen ekitaldian.\nBere aldetik, lehendakariak esan du: “Etorkizuneko erronkei egokitu eta eskari berriei erantzuna eskaini behar diegu. Hau da, goi-mailako hezkuntzaren ardatz nagusiak nabarituko ditut: ekitatea eta bikaintasuna; formakuntza eta ikerketa; euskal gizartea eta nazioartekotzea; gizartean eragina eta enpresa. Horiek dira Euskal Unibertsitatearen proiektua indartzeko ardatzak. Ardatz hauek garatuz lortuko dugu hezkuntza ereduaren, euskal unibertsitatearen eta politika zientifikoaren benetako garapena, ekarpena eta iraunkortasuna”.\nFerreira irakaslea UPV/EHUn azaroaren 26an egindako hauteskundeetan aukeratu zuten, emandako botoen % 66,24 eskuratuta. Unibertsitateko kide guztiek aukeratzen dute UPV/EHUko errektorea, sufragio unibertsal haztatuaren bidez. Oraingoan, hautagaitza bakarra aurkeztu zenez, botoa aldekoa edo zuria baino ezin zan izan, eta emandako boto haztatuen herena lortu behar zuen.\nEva Ferreira errektorearen hitzaldia.\nInprimatu Eva Ferreira, UPV/EHUko errektore izendatua


Une horretatik gaur arte, produktu organikoen diseinua aztertzen jarraitzen dugu, %100 jasangarriak eta planetari kalterik egiten ez diotenak. Horretarako, material onenak hautatzen ditugu, behar dena bakarrik erabiliz eta ahalik eta soberakin gutxien sortuz.\nAbian da pieza %100 jasangarriak sortzeko ametsa, diseinu eta teknika fidagarriak erabiliz, beste surfskate edo oreka-tauletatik bereizten gaituena. Eskuz eta arretaz egindako produktuak, Getariako (Euskal Autonomia Erkidegoa) gure artisau-tailerrean.\nArimaz egindako taulak, surfean inspiratuak, gure dedikazio guztiarekin, eta desira bakarra: izugarri zoriontsu egitea haien gainean.\nKANTAURIKO ARIMA DUTEN SKATEBOARDAK, %100 JASANGARRIAK ETA ESKUZ EGINAK EUSKAL HERRIAN


Larbi Benbarek - Wikipedia, entziklopedia askea.\nLarbi Benbarek edo Larbi Ben Mbarek (arabieraz: لعربي بن مبارك; Casablanca, 1914ko ekainaren 16a - ibidem, 1992ko irailaren 16a) futbolari frantsesa, Marokon jaioa. Marseillako Olympique taldera joan zen Marokotik 1937an. Bere teknikak eta baloia ez galtzeko mugimenduek berehala liluratu zituzten Frantziako ikusleak, eta Perla Beltza ezizena jarri zioten. Espainiako Atlético Madrid taldera joan zen, baina Marseillara itzuli zen 1953an. Frantziako Talde Nazionalarekin hamazazpi alditan jokatu zuen 1938tik 1954ra.\nCasablanca, 1914ko ekainaren 16a\nCasablanca, 1992ko irailaren 16a (75 urte)\nUS Marocaine Casablanca 1935 / 1936\nUS Marocaine Casablanca 1936 / 1938\nOlympique Marseilla 1938 / 1939 30 10\nFrantziako futbol selekzio nazionala 1938 / 1954 19 3\nUS Marocaine Casablanca 1940 / 1945\nStade Français Paris 1945 / 1948 87 43\nClub Atlético de Madrid 1948 / 1953 113 56\nOlympique Marseilla 1953 / 1955 32 13\nUSM Bel-Abbès 1955 / 1956\nMultimedia: Larbi Ben Mbark\nAzken aldaketa 26 otsaila 2019(e)an, 02:09(e)tan\nOrriaren azken aldaketa: 26 otsaila 2019, 02:09.


Ekain Ibarguren, zirkuko unibertso magikoa eraikitzen - Azpeitia - uztarria.eus\nEkain Ibarguren, zirkuko unibertso magikoa eraikitzen\nUztarria.eus 2017-09-14 19:34\nEkain Ibarguren Tolosako zezen plazan, zirkuko harmailak egiten. (Ataria.eus)\nIker Galartza aktorearen Gure Zirkua proiektuan murgilduta dabil pailazo azpeitiarra. Euskal artisten topagunea izango zen zirkoa sortzea zen Galartzaren nahia, eta dagoeneko hartu du itxura. Udazkenean eskainiko dituzte aurreneko ikuskizunak kolorezko oihalaren azpian.\nEgun guztia pantailari so igarotzea arrunta den garaiotan, zirku bat martxan jartzea otu zitzaion Iker Galartza aktore amezketarrari. Kolorez jantzitako karpa handi bat erosi zuen aurrena, eta uztailaz geroztik hura muntatzen aritu da Tolosako zezen plazan. Bi esku nahikoa ez direnez, Galartzaren lagun batzuk beren alea jarri dute Gure Zirkua aurrera ateratzeko. Horien artean dago Ekain Ibarguren pailazo azpeitiarra.\nOrain dela bi urtetik ezagutzen du Ibargurenek Galartza, eta azpeitiarrak gogoan du hasieratik egin zuela harreman ona aktore amezketarrarekin. "Ikasketak utzi eta zirkuaren munduan hasi nintzenean, ateak jo beharrean aurkitu nintzen. Poxpolo eta Mokolori [Iker Galartza eta Iñaki Odriozolak osatzen duten pailazo bikotea] bideo batzuk bidali nizkien, nire lana ezagutu zezaten. Gainera, Gabonetan ikuskizun berezi bat egiten dutenez, emanaldi horretan boluntario aritzeko prest agertu nintzen. Esperientzia ederra izateaz gain, Ikerrekin harreman ona egin nuen", gogoratu du Ibargurenek.\nOrdurako, Galartzak buruan zebilkien zirko bat martxan jartzeko asmoa, baina Ibargurenek "esperantzarik ez" zuen. Hilabete gutxiren buruan, Amancay Gaztañagaren ahotik jakin zuen azpeitiarrak Galartzak karpa bat erosi zuela. Eta ez hori bakarrik, berri on bat ere jaso baitzuen Ibargurenek: Iker Galartzak berekin lan egitera gonbidatu zuela. "Atsegin handiz" baiezkoa eman ostean, Tolosako zezen plazara hurbildu zen Ibarguren muntaketa lanetan laguntzera. Ez da ordu gutxiko lana izan, karparen barruko harmailak eskuz egin baitituzte. Guztira, 200 inguru ikuslerentzat tokia egongo da bertan.\n(Argazkia: Tolosako zezen plazan muntatu duten zirkua. Ataria.eus)\nEuskal Herriko artisten plaza\nDisziplina ezberdinak jorratzen dituzten artistak hartuko dute parte Gure Zirkuan, eta ikuskizun tradizionalak eskainiko dituzte, animaliarik gabekoak. Etorkizunean, Euskal Herriko trapezistak, funanbulistak, malabaristak, pailazoak edota dantzariak elkartuko dituen zirkua sortu nahi dute. Ibarguren malabarista lanetan ariko da Gure Zirkuan, eta bidelagun izango ditu bailarako beste lagun batzuk, Koldo Arakistain zarauztar trapezista kasu.\nBehin karpa muntatuta, bertan egingo dituzte aurreneko entrenamenduak. Ikuskizunekin, aldiz, iraila bukaera aldera hasteko asmoa dutela aurreratu du Ibargurenek: "Gaur jakin dugu, ziurrenik, hil amaieran hiru saio eskainiko ditugula Tolosan, baina hitzorduak oraindik ez daude zehaztuta. Herriz herriko itzulia udaberri aldera egitea aurreikusten da".


Tag » lora Nirudia.com per a crear Fotologs fàcilment i gratis\nlora » Només en Català\nTags » Lora\nLathyrus latifolius www.blogak.com/felixurrutiaargazkilaria Nafarroako Sakana bailaran egindako argazkia; Unanu, Dorrao eta Lizarraga inguruan. Fabales ordenakoa, Fabaceae familikoa eta Lathyrus generokoa da lora eder hau.\ndorrao, flora, lathyrus, lathyrus latifolius, lizarraga, lora, lorea, nafarroa, sakana, unanu 42.8806813595 -2.02663421631 ***NATURA ARGAZKIAK*** 03-08-2010\nPasio lorea (Passiflora caerulea) www.blogak.com/felixurrutiaargazkilaria Lora berezi hau Passifloraceae familikoa da. Jatorriz Hegoamerikatakoa da baina gaur egun nahiko zabalduta dago mundu osoan. Perun aurkitu zuten lehenengo aldiz (1569). Lora ikusgarria dala esango nuke batez ... » flora, laukariz, lora, mungia, pasio lorea, pasionaria 43.3392249123 -2.85571575165 ***NATURA ARGAZKIAK*** 03-08-2010\nZitori gorria (Lilium martagon) www.blogak.com/felixurrutiaargazkilaria Aralarko San Migel inguruan ataratako argazkia. Ordua eta argia ez ziran egokienak baina zegoenakin konformatu beharra neukan. Lilium generokoa eta Liliaceae familikoa da lora berezi hau. aralar, basoa, flora, lilium, lilium martagon, lora, lorea, mendia, nafarroa, sakana, zitori gorria 42.9492609456 -1.94269180298 ***NATURA ARGAZKIAK*** 24-06-2010\nbizkaia, lihoa, linua, linum bienne. laukariz, lora, lorea, mungia 43.3397243097 -2.85481452942 ***NATURA ARGAZKIAK*** 26-05-2010\nBatzuk esaten dabe pikatzen ez duen horretariko asuna dela baina oso bardintsua da eta ni ez naiz batere fiatzen. Hori bai, lora ederrak ditu eta atzekaldea ondo aukeratuz, argazki politak ... » asun borta, flora, lamium maculatum, laukariz, lora, mungia 43.3402861268 -2.85507202148


Azpiarea: Lehen sektorea\nCuarta Conferencia Ministerial Sobre Protección de Bosques en Europa Viena, 28-30 De Abril De 2003\nHonako dokumentua erregio honetako estatu guztien mendi ministroen topaketa sorta baten testuinguruan dago. Horren xedea Europan (kontinente gisa hartua, hau da, Errusia eta Kaukasoaldeko herrialdeak hala nola Turkia ere barne hartuta) hitzarmen orokorrak ezartzea eta basogintzaren kudeaketa iraunkorra erdiestea da. Ministro arteko laugarren Konferentzia 2003ko apirilean egin zen Viena hirian. Bizitzarako basoen gailurra lelopean egin zen eta bertan, ministroek adierazpen orokorra sinatu zuten konpromiso maila handia bereganatuz, honako izendapenaz: europar basoak – guztiontzako onurak, partekatutako erantzukizunak hala nola beste bost Ebazpen. Dokumentu honek 4. Ebazpena jasotzen du.\nDeskargatu artxiboa (0,06 MB)


About: Peter Pan (1953ko filma)\nPeter Pan 1953an Clyde Geronimi, Wilfred Jackson eta Hamilton Luskek zuzendutako Walt Disney Productions ekoiztetxearen fantasia eta abenturazko marrazki bizidun film bat da. James Matthew Barrie eskoziar idazleak sortutako Peter Pan pertsonaian oinarritua dago. 1953ko Canneseko Zinemaldian estreinatu zen.\nPeter Pan 1953an Clyde Geronimi, Wilfred Jackson eta Hamilton Luskek zuzendutako Walt Disney Productions ekoiztetxearen fantasia eta abenturazko marrazki bizidun film bat da. James Matthew Barrie eskoziar idazleak sortutako Peter Pan pertsonaian oinarritua dago. 1953ko Canneseko Zinemaldian estreinatu zen. (eu)\nPeter Pan (1953ko filma) (eu)\ndbr:Peter Pan (1953ko filma)\nwikidata:Peter Pan (1953ko filma)\ndbpedia-cs:Peter Pan (1953ko filma)\ndbpedia-de:Peter Pan (1953ko filma)\ndbpedia-es:Peter Pan (1953ko filma)\ndbpedia-fr:Peter Pan (1953ko filma)\ndbpedia-id:Peter Pan (1953ko filma)\ndbpedia-it:Peter Pan (1953ko filma)\ndbpedia-ja:Peter Pan (1953ko filma)\ndbpedia-ko:Peter Pan (1953ko filma)\ndbpedia-nl:Peter Pan (1953ko filma)\ndbpedia-pl:Peter Pan (1953ko filma)\ndbpedia-pt:Peter Pan (1953ko filma)\ndbpedia-wikidata:Peter Pan (1953ko filma)\nPeter Pan (eu)


San Lazaro & IMH proiektua, lanbide heziketako erronkak 4.0 balioekin uztartuz — IMH Campus\nSan Lazaro & IMH proiektua, lanbide heziketako erronkak 4.0 balioekin uztartuz\n2022/02/14 19:16:00 GMT+2\nSan Lazaro & IMH proiektua, lanbide heziketako erronkak 4.0 balioekin uztartuz Fabrikazio prozesua zentzuz eta bihotzez landu dute erdi mailako mekanizazioko lanbide heziketako ikasleek San Lazaro Egoitzako adinekoekin eta Makina Erremintaren Museoarekin batera. https://www.imh.eus/eu/albisteak/san-lazaro-imh-proiektua-lanbide-heziketako-erronkak-4-0-balioekin-uztartuz https://www.imh.eus/eu/albisteak/san-lazaro-imh-proiektua-lanbide-heziketako-erronkak-4-0-balioekin-uztartuz/@@download/image/dv-ikasleak-puzlearekin.jpg\nFabrikazio prozesua zentzuz eta bihotzez landu dute erdi mailako mekanizazioko lanbide heziketako ikasleek San Lazaro Egoitzako adinekoekin eta Makina Erremintaren Museoarekin batera.\nArgazkia: Aitor Zabala/IMHko Mekanizazioko erdi mailako heziketa zikloko ikasleek egin duten lehen jolas-unitatea erakusten dute.\nIMHk bere Lanbide Heziketako zikloetan, Eusko Jaurlaritzak eta TKnika hezkuntza berriztatzeko sailak bultzatutako 4.0 Balioak proiektua integratzearen aldeko apustua egin du.\nBalioak 4.0 Euskadiko Lanbide Heziketako proiektu bat da, eta haren bidez balioetan oinarritutako prestakuntza heziketa-zikloetan txertatu nahi da.\nHorrela, heziketa zikloak egiten dituzten ikasleek, beren lanbide-arloko gaitasun tekniko bereizgarriez eta Euskadiko Lanbide Heziketako ikaskuntza-ereduaren bidez hezten ditugun gaitasun pertsonal eta sozialez gain, oinarri etiko sendoa garatuko dute pertsona eta profesional gisa.\nEsparru horretan kokatzen dugu San Lazaro hirugarren adinekoen egoitzaren, IMH-ren eta Makina Erreminta Museoaren artean sortu den hezkuntza-proiektua.\nUrtebete igaro da, Covid-ak sortutako egoera larria zela eta, San Lazaro egoitzak egoitzan zituzten baliabide batzuen gaitasunak murriztu zituela.\nPsikomotrizitate-jardueretako joko-materialaren kasuan, prebentzio-neurriak betetzeko egoiliarrak banatu behar izan zituztenean, ezin zituzten guztiek erabili.\nEgoitzeko lankideek, IMHko irakasleei galdetu zien ea posible izango zen ezaugarri zehatzak zituzten pieza batzuk mekanizatzea, San Lazaron helburu terapeutikoekin erabili ahal izateko, eta IMHko irakasle-taldeak lankidetza hori egiteko aukera planteatu zuen, hemen aurkezten dugun proiektuaren bidez.\nIMHn uste dugu gizarte aurreratu batek bere komunitateaz arduratu behar duela, eta babes berezia behar duten bizitzako egoerez edo etapez jabetu behar duela.\nBestalde, gure ustez, adineko pertsonek ere lagun diezaiokete komunitateari. Horren garrantzitsua den esperientzia dute eta Elgoibar herri industriala izanik, aukera bikaina ikasleentzat adinekoen bidez beren herriaren historiari buruz ikasteko, eta prestatzen ari diren lan horren garapenari buruz ikasteko.\nAzkenik, ezinbestekoa izan da proiektu hau gauzatzeko Makina Erremintaren Museoaren lankidetza, funtsezko mugarria iruditzen baitzaigu gazteen, historia industrialaren (iraganekoa eta egungoa) eta hirugarren adinekoen arteko fusioan. Hiru aldeko lankidetza izango da, eta horren haritik, Bea Ansola museoko arduradunak ekitaldi bat antolatuko du museoan, non protagonistak egoiliar berak izango diren.\nProiektuaren garapenean honako jarduera eta ekitaldi hauek prestatu ditugu:\nIkasturtean zehar, erdi-mailako mekanizazioko ikasleak, irakasleekin batera, egoitzarako jolas batzuk mekanizatzen aritu dira.\nOtsailak 9: museoko zuzendaria den Bea Ansola egoitza bisitatu zuen, eta egoiliarrekin bildu zen elkarrizketatu eta beren esperientziari balioa emateko.\nOtsailak 16: egoitzako psikologoak eta terapeutak hitzaldiak emango dituzte IMHn, erabiltzaileen ezaugarriei buruz, errealitate hori ikasleei hurbiltzeko asmoz.\nOtsailak 25: egoiliarrak eta egoitzako teknikariak IMHn hartuko ditugu eta ikasle ordezkariei aurkeztuko dizkiegu bisitan.\nTalde misto horrek (egoiliarrak, irakasleak, ikasleak eta teknikariak) IMHren industria-instalazioak bisitatuko ditu, mekanizazioan espezializatutako irakasle-taldeak gidatuta.\nBisita honetan ikasleek eta irakasleek materiala sortzeko prozesu osoa eta egindako teknikak azalduko dituzte. Egoiliarrek, berriz, materialaren erabilgarritasuna egiaztatuko dute, eta datorren ikasturtea hobetu ahal izateko ohar egokiak egingo dituzte. Beraz, materiala entregatuko da. Ondoren, museora bisita egingo dute eta historia eta esperientzia trukatuko dituzte. Ekitaldia amaitzeko, jokoak banatuko dira eta lunch bat egingo da museoan.\nZorionak parte hartzen ari zareten proiektukide guztioi!


Garabidek on-line formazioari ekin dio\nMartxan da Garabide elkarteak antolatu duen hizkuntzen biziberritze prozesuen inguruko lehen on-line ikastaroa. Egitasmoan buru-belarri ari den Maddi Iñarra garabidetarrak xehetasunak ematen dizkigu lerro hauetan.\nZer dela eta ekin dio Garabidek on-line formazioari?\nBatetik, pandemia egoera dela eta, geroz eta zailagoa zaigu gure ohiko formazioak era presentzialean egitea, bidaiatzeko eta taldean elkartzeko dauden zailtasunak direla eta. Bestetik, jauzi kualitatibo eta kuantitatibo bat eman nahi izan dugu; formatu berri honek ahalbidetzen digulako gure eskaintza dibertsifikatzea eta aldi berean jende gehiagorengana iristea.\nZeintzuk dira martxan den lehen ikastaro honen ezaugarri nagusiak?\nFormatuari dagokionez, partaideei aukera ematen diela kurtsoa beraien erritmoan jarraitzeko. Plataforman hainbat baliabide (bideoak, testuak, aurkezpenak…) eskegi ditugu ikasleek ahal dutenean landu ditzaten. Aldi berean, zuzeneko saio presentzialak ere eskaintzen ditugu irakasleekin interakzioa izan dezaten. Saio horiek modu sinkronoan (unean bertan konektatuz) edo asinkronoan (saioaren grabazioa aurrerago ikusiz) jarraitzeko aukera dago, ikasleen egoera eta beharretara ahalik eta era malguenean egokitzeko.\nEdukiari dagokionez, gure formazio proiektu ezagunena den Aditu Ikastaroaren oinarrizko edukiak biltzen ditu kurtso honek. Partaideei Adituak baino dedikazio txikiagoa eskatzen die (40 ordu, Adituaren 3 hilabeteekin alderatuz) eta, beraz, hizkuntza biziberritzeko oinarrizko gakoetan zentratu gara.\nZein da ikastaroaren publiko objetiboa?\nBeraien komunitateetan beraien hizkuntzaren alde lanean ari diren eragileak dira, hizkuntza biziberritze prozesuetan murgildurik daudenak. Lehen edizio honetan ditugu parte hartzaile mixé-ak eta yucatango maiak Mexikotik, kaqchikel-ak eta kiché-ak Guatemalatik, kitxuak Ekuadorretik, guaraniak eta quechuak Boliviatik, nasak Kolonbiatik, amazigh-ak Ipar Afrikatik eta maputxeak Wallmapu-tik (Txile).\nZer nolako erantzuna izan du?\nOso erantzun ona izan du. Jada Euskal Herrian gure formaziotan izandakoek ere parte hartu nahi izan dute! Lehen edizioa izanik, neurria hartu nahi genion eta 35 partaide onarturik, hainbati esan behar izan diogu ezetz.\nEkimenak izango al du jarraipenik?\nHala nahiko genuke. Asmoa da 2021ean kurtso hau frantsesez eskaintzea batez ere Afrikako hizkuntza komunitate gutxituei (bereziki amazigh-ei) begira. Eskaera handia jaso dugu amazigh-en partetik eta kurtsoa frantsesez eskaintzeko erronkari erantzun nahiko genioke. Horretaz gain, ikusirik aurten hainbat eragile kanpoan geratu direla, edizio gehiago egin nahiko genituzke guztiei emateko kurtso honek eskaintzen duena jasotzeko aukera.


IRINMODO (1307-2018): ITURRIAK EZAGUTZEN (VII): ARGI LEKUKO ITURRIA\nEz da Argi-Lekun dagoen iturria aspaldikoa, baizik eta oñatiarrek bertan jasotako elkartearendako eginiko ur hornidurarako azpiegitura aprobetxatuz, eraikitakoa baizik. Bere urak Arrola menditik behera datorren errekatik hartuta daude.\nKOROSO ETA ARGI-LEKU, 1995. urtea\nIturri honen inguruak duen edertasuna eta argitasuna ikustekoa da. Bertatik Aizkorri, Udalaitz, Kurtzeberri, Anboto eta Gorbeia, besteak beste, ikus daitezke. Bertan ere dago Antzuola eta Oñatiko udal mugarria.\nArgileku txabola eta atzean Arranoaitz gaina.\nEzker aldean Deskargara doan bidea hartzen da.\nInguru honetan ere Arrola mendi gaina azpitik zeharkatzen duen bidea hasten da. Beraz, Arrola gainera joaterik nahi ez baduzu eta Deskarga aldera joan, hemen hasten den bidexkak eramango zaitu Elosidieta edo Elositxa azpitik, Ardanbideta eta Lakiriolaraino. Hemendik gertu dago Deskarga mendatea.\nEzaguna da inguru hau ere bertan ematen diolako Arrola mendizale elkarteak urte berriari ongietorria, salda eta txorizoa emanaz bertara joaten diren makina bat herritarri.\nBEHEKO SU HONETAN BEROTZEN DA URTERO SALDA BEROA ETA FRIJITZEN DA TXISTORRA URTE BERRIARI HASIERA ON BAT EMATEKO.\nAzpian oñatiarrek egin duten txabola berria. Ateburuan ikus daiteke egindako data ere.


Kultur Ekintza Zerbitzuak egin duen txostenean proposatu du onets daitezela “Suspertu Plana. Kulturaren profesionalen elkarteentzako dirulaguntzak 2021erako” izeneko deialdia eta haren oinarri arautzaileak, baimendu dadila 50.000,00 euroko gastua eta, azkenik, Nafarroako Aldizkari Ofizialean argitara daitezela foru agindu hau eta eranskinak; eta kontuan harturik betetzen direla hala helburua nola gastua baimentzeko legeak ezartzen dituen betebeharrak eta baldintzak, eta ikusirik kontu-hartzaile delegatuaren adostasuna ageri dela espedientean.\n1. Onestea kulturaren profesionalen elkarteentzako dirulaguntzen deialdia 2021erako (Nafarroa Suspertu Plana).\nA20002-A2530-4816-334103: Suspertu Plana. Kulturaren profesionalen elkarteentzako dirulaguntza\n5. Deialdi honen eta bere oinarri arautzaileen kontra, gora jotzeko errekurtsoa jartzen ahal da, Nafarroako Gobernuari zuzendua, hilabeteko epean, argitaratu eta biharamunetik hasita.\nIruñean, 2021eko martxoaren 1ean.–Kultura eta Kiroleko kontseilaria, Rebeca Esnaola Bermejo.\nKULTURAREN PROFESIONALEN ELKARTEENTZAKO DIRULAGUNTZAK EMATEKO DEIALDIAREN OINARRI ARAUTZAILEAK 2021ERAKO (NAFARROA SUSPERTU PLANA)\n1.1. Deialdiaren xedea da oinarri arautzaileak ezartzea Nafarroako kulturaren profesionalen irabazi asmorik gabeko elkarteen egitura, funtzionamendu eta jarduera gastuak sostengatzeko.\n1.2. Deialdiaren helburua da kulturaren arloko elkarte profesionalen funtzionamendua eta jarduna sustatzea, bai eta prestakuntza, berrikuntza eta hobekuntza profesionalerako proiektuak ere, hain zuzen ere 2021eko abenduaren 1etik 2021eko azaroaren 30era bitarte egiten direnak. Hori guztia, Nafarroa Suspertu 2020-2023 Planaren esparruan, zeina COVID-19aren pandemiak eragindako krisiari Foru Komunitateak ematen dion erantzuna baita, xede duena aurrerapenean, kohesioan eta berrikuntzan oinarritutako eredu ekonomiko eta sozial berri baterantz egitea.\n1.3. Ez dira deialdi honen xede izanen ikuskizunen edo ikus-entzunezko lanen ekoizpena, ezta jaialdien edo programazio zirkuituen programazioa ere.\n2.–Eskatzaileek bete beharreko baldintzak.\nOro har, hemen araututako laguntzak eskatzen ahalko dituzte aurreko klausulan aipatutako elkarteek, baldin eskabideak aurkezteko epea bukatzen den egunean honako baldintza hauek betetzen badituzte:\nb) Helbide soziala eta fiskala Nafarroan izatea.\nc) Kulturaren arloko pertsona fisikoen eta juridikoen asoziazionismoari lotutako helburu sozial bat izatea.\nd) Jarduteko lurralde eremua Nafarroako Foru Komunitate osoa izatea.\nf) Ezin izanen zaie dirulaguntzarik eman Dirulaguntzei buruzko azaroaren 9ko 11/2005 Foru Legearen 13. artikuluaren 2. eta 3. apartatuetan ezarritako egoeraren batean dauden entitateei.\n3.–Aurrekontu egozpena eta dirulaguntzaren zenbatekoa.\n3.1. Laguntza hauek (50.000 euro gehienez) Vianako Printzea Erakundea-Kultura Zuzendaritza Nagusiaren 2021eko gastu-aurrekontuaren kargura finantzatuko dira, zehazki, A20002 A2530 4816 334103 partidaren kargura.\n3.3. Gainera, entitate eskatzaile bakoitzarentzako laguntzaren zenbatekoa 30.000 eurokoa izanen da gehienez ere.\n4.–Proiektu diruz lagungarriak.\n4.1. Entitate bakoitzak proiektu bakarra aurkezten ahalko du, non jasoko baitira sektorearen interesak defendatzearekin eta ordezkatzearekin lotutako ekintza guztiak. Proiektu hori 2020ko abenduaren 1etik 2021eko azaroaren 30era bitarte gauzatuko da, eta, besteak beste, honako hauek jasotzen ahalko ditu:\n–Proiektuaren aurrekontu osoa, non argi gelditu beharko baita honako hauen arteko koherentzia: entitateak proiektua aurrera eramateko dituen baliabide ekonomikoak (diru-sarrerak eta gastuak), giza baliabideak (bazkideak, boluntarioak eta kontratatutako langileak) eta baliabide materialak (azpiegiturak). Aurrekontuaren deskribapena III. eranskineko ereduarekin bat etorriko da.\n5.–Eskabideak aurkezteko epea eta modua.\n5.1. Eskabideak eta eskatutako agiriak aurkezteko epea 20 egun naturalekoa izanen da, oinarri hauek Nafarroako Aldizkari Ofizialean argitaratu eta biharamunetik hasita.\n5.2. Eskabideak nahitaez telematika bidez aurkeztuko dira, Nafarroako Foru Komunitatearen Administrazioko Erregistro Orokor Elektronikoaren bidez (www.nafarroa.es/eu/). Identifikatzeko, ziurtagiri digitala edo NAN-PINa eduki beharko da.\nEskabide eredua eta aurkeztu beharreko gainontzeko agiriak deialdi honetako eranskinetako ereduen araberakoak izanen dira, eta Tramiteen Katalogoko fitxan egonen dira eskuragarri: https://www.navarra.es/eu/tramiteak\n5.3. Eskabidearen berariazko inprimakiari erantsi behar zaion dokumentazioa ondotik zehazten da. Eskaneatuta aurkeztuko dira agiri hauek, bereizita eta behar bezala identifikatuta:\nc) Helbide soziala eta fiskala Nafarroan dituela frogatzen duen agiria.\nd) Proiektuaren deskripzio memoria, gehienez ere 20 foliotan idatzia; horren barrenean, sustapen planaren deskribapenak 4 folio hartuko ditu gehienez, DIN A-4 formatuan, alde batetik idatziak, ohiko tipografian, gutxienez 11 puntuko letra mota erabilita, II. eranskinean jasotzen den ereduaren arabera. Muga horiek gainditzen dituen informazioa ez da baloratuko.\ne) Proiektuaren datu ekonomikoak laguntza fitxan eskuragarri dagoen III. eranskineko ereduaren arabera bete beharko dira, eta nahitaezko baldintza izanen da aurkezten den aurrekontuan gastuak eta diru-sarrerak berdinduta izatea.\nAurreko urteetako deialdietan parte hartu duten kultur entitateek ez dituzte aurkeztu beharko aurreko puntuko a, b eta c apartatuetan aipatutako agiriak, non ez den agiri horietan aldaketaren bat izan.\n5.4. Dirulaguntzarako eskabideak identifikazio datuak jasotzen ez baditu, hala eskatutako laguntzarenak nola entitate eskatzailearenak, nahitaezko dokumentazioa aurkezten ez bada edo Administrazio Publikoen Administrazio Prozedura Erkideari buruzko urriaren 1eko 39/2015 Legearen 66.1 artikuluan ezarritako baldintzaren bat betetzen ez bada, entitateari eskatuko zaio, posta elektronikoaren bidez, hamar egun naturaleko epean okerra zuzendu edo nahitaezko dokumentuak aurkez ditzala, eta adieraziko zaio hala egiten ez badu eskaerari uko egiten diola ulertuko dela, Dirulaguntzei buruzko azaroaren 9ko 11/2005 Foru Legearen 19.3 artikuluak dioen bezala.\n5.5. Prozesuko edozein momentutan, informazio osagarria eskatzen ahalko zaie entitate eskatzaileei.\n6.–Diruz laguntzen ahal diren gastuak.\n6.1. Deialdi honen ondorioetarako, diruz lagungarritzat hartuko dira proiektuaren garapenean entitateak egiten dituen honako gastu hauek: diruz lagundu den jardueraren izaerarekin bat datozenak, guztiz beharrezkoak direnak eta deialdi honek ezarritako epearen barruan egiten direnak. Gastu horien kostua ez da inoiz izanen merkatuko balioa baino handiagoa.\nGastu diruz lagungarritzat hartuko dira, orobat, behar bezala frogatzen diren eta berreskuratu ezin direnak, egin direnak dirulaguntzaren xedeko proiektua edo jarduera egiteko, baldin eta proiektua ezin izan bada guztiz edo zati batean egin agintaritza eskudunek COVID-19aren osasun krisiari aurre egiteko hartzen dituzten neurrien ondorioz.\n1. Ikasketak, prestakuntza jarduerak eta jarduera esperimentalak egitekoak, betiere helburua izanik kulturaren sektorearen jarduera eta baldintza sozioekonomikoak sustatzea eta hobetzea.\n2. Helburu dutenak beren elkartekideen jarduera sustatzea eta azokak eta beste kultur ekitaldi batzuk antolatzea edo/eta horietan parte hartzea, dela autonomia erkidegoen mailan, dela estatukoetan edo nazioartekoetan.\n3. Elkartearen jarduerak sustatzeko eta hedatzeko elementuetara eta bi sektoreekin lotutako albisteetara bideratzen direnak.\n4. Kontratatzen diren langileen soldata kostuak eta gizarte segurantzakoak, hain zuzen, proiektua abian jartzeko behar diren sostengu eta koordinazio lanak egiten dituen entitate onuradunak kontratatzen dituenak, betiere langile bakoitzaren lanaldiaren arabera. Kostu horiek ez dira kostu osoaren %50etik gorakoak izanen.\n5. Prestatzaileen, aholku-emaileen eta antzekoen ostatu, mantenu (bazkaria/afaria) eta joan-etorrietako gastuak. Gastu horiek jarraian azaltzen diren mugak izanen dituzte, eta zerbitzua egiten duen enpresak emandako faktura aurkeztu beharko da, salbu eta norberaren ibilgailua erabiltzen bada, kasu horretan behean azaltzen den irizpidea aplikatuko baita:\nc) Joan-etorriak. Norberaren autoa erabiliz gero, 0,30 euro ordainduko dira kilometroko, gehi autobideko, bidesariko eta aparkalekuko gastuak. Hegazkina, trena edo beste garraio publikoren bat erabiliz gero, gehienez ere turista klaseko txartel arruntaren zenbatekoa ordainduko da.\n6. Elkarteko batzarkideen bidaia, ostatu eta mantenu gastuak (bazkari eta afarietakoak), proiektua gauzatzeko beharrezkoak direnak eta aurreko puntuan adierazitako irizpideak erabiliz.\n7. Kanpoko baliabideak kontratatzearen ondoriozko gastuak, hala nola lokalak, ekipoak eta baliabide materialak alokatzea.\n8. Profesional independenteen zerbitzuak, entitate eskatzaileko organoetako kide ez direnek emandakoak.\n9. Bulego materiala, fotokopiak eta inprenta.\n10. Dirulaguntzaren xedeko proiektua gauzatzeko ekipamenduko ondasun inbentariagarriak erosiz gero, gastu diruz lagungarritzat hartuko da haien amortizazioa, proiektuari egozten ahal zaion proportzioan, kontabilitateko irizpide orokorren arabera (abenduaren 20ko 114/20 Foru Dekretua).\n11. Zeharkako kostuen barnean daude bai gastu orokorrak, entitate onuradunak egiten dituen jardueretako batzuei egozten ahal zaizkienak; bai gastu finkoak, jarduera zehatz bati egotzi ezin zaizkionak baina beharrezkoak direnak diruz lagundutako jarduera gauzatzeko. Hori Dirulaguntzei buruzko azaroaren 9ko 11/2005 Foru Legearen 28.9 artikuluan ezarritakoaren arabera aplikatuko da.\n12. Nafarroako kulturaren profesionalen elkarteen egitura, funtzionamendu eta jarduera gastuak sostengatzeko beharrekoak diren gastu finantzarioak.\n13. Aseguruak eta hornidurak.\n14. Kuotak beste entitate batzuetan parte hartzeagatik.\nProiektu bakoitzerako zeharkako kostu diruz lagungarriek proiektuaren aurrekontuan sartuta egon beharko dute, eta ez dira izanen proiektuaren kostu osoaren %15 baino handiagoak.\n6.2. Elkarteek beste jarduera batzuk egiten badituzte, sektorearen interesak defendatzeko eta ordezkatzeko proiektuan ez daudenak, horiei egotzitako gastu orokorren ehunekoa ez da dirulaguntzen xede izanen.\nc) Balio erantsiaren gaineko zerga, baita antzeko beste zerga batzuk ere, entitateak berreskuratzen ahal dituenak.\nd) Entitatearen soldatapeko langileen ordainsariak, baldin eta lanbide arteko gutxieneko soldata halako 3 baino gehiago badira.\n7.–Tramitazioa eta ebaluazioa.\n7.1. Eskabideak Kultura eta Kirol Departamentuko Kultur Ekimenaren eta Berrikuntzaren Atalak tramitatuko ditu, norgehiagokako araubidean.\n7.2. Vianako Printzea Erakundea-Kulturako zuzendari nagusiak ebazpen bidez izendatutako ebaluazio batzorde batek baloratuko ditu eskaerak. Ebazpen hori Nafarroako nafarroa.eus web-orrian argitaratuko da, eta honako hauek izanen dira batzordekideak:\nb) Idazkaria: Programa Artistikoen eta Hedapenaren Ataleko teknikari bat, hizpidea duela baina botorik gabe.\na) Batzordekideek proiektuei buruzko agiriak jasoko dituzte horiek baloratzeko.\nb) Batzordeak, edozein momentutan, entitate eskatzaileen agerraldia eskatzen ahalko du, aurkeztutako proiektuaren gaineko zalantzak argitzeko edo alderdiren bat berresteko.\nd) Batzordeak irizpen loteslea emanen du, lortutako emaitzekin.\ne) 8. oinarrian ezarritako gutxieneko puntuaziora iristen diren proiektuei dagokien zenbatekoa zehazteko, irizpide hauek erabiliko dira, betiere kontuan harturik 3. oinarrian finkatutako mugak:\n–Proposatutako laguntza guztien baturak deialdiko kreditua gainditzen badu, entitate onuradunen artean hainbanatuko da (lortutako puntuazioaren arabera).\nHorretarako, gutxienez 50 puntu lortu dituzten entitate guztien puntuak batuko dira.\nErabilgarri dagoen kreditua zenbateko horretaz zatituko da, eta, hala, puntuaren balioa lortuko da. Eskatzaile bakoitzak jasoko duen zenbatekoa kalkulatzeko, balio hori lortutako puntuez biderkatuko da.\n7.4. Kultur Ekimenaren eta Berrikuntzaren Atalak, ebaluazio batzordearen irizpena ikusita, deialdiaren gaineko ebazpen proposamena eginen du.\nDirulaguntza jasotzeko, eskaerek 50 puntu eskuratu beharko dituzte gutxienez, eta horietatik 33 puntu, gutxienez, “Proposamenaren kalitatea” atalean lortu behar dira (65 puntu dira guztira).\nb) Sektorearen garapenerako ikastaro eta ikerketetan parte-hartzeen kopurua eta garrantzia (20 puntu gehienez)\nc) Lurraldean eta nazioartean sustatzeko ekintzak: jardunaldi, azoka eta lehiaketetan partehartzea (20 puntu gehienez).\nd) Elkartutako entitateei emandako zerbitzuak (10 puntu gehienez).\nb) Genero berdintasuna txertatzea jarduera programaren helburu eta ekintzetan eta/edo entitatearen funtzionamenduan (5 puntu gehienez).\nc) Aniztasun funtzionala duten pertsonen irisgarritasuna txertatzea jarduera programaren helburu eta ekintzetan eta/edo entitatearen funtzionamenduan (5 puntu gehienez).\nEntitateak jardueran emandako urte osoak (2,5 puntu gehienez):\n9.4. Deialdi honi buruz edozein kontsulta egiteko, hura kudeatzen duen organora jotzen ahal da, helbide elektroniko honen bidez: iniciativacultural@navarra.es.\n10.–Diruz laguntzen diren proiektuen interes soziala, kultur mezenasgoaren ondorioetarako.\n10.1. Nafarroako Foru Komunitatean kultur mezenasgoa eta haren zerga-pizgarriak arautzen dituen maiatzaren 16ko 8/2014 Foru Legearen 5.1.b) artikuluan xedatutakoarekin bat, deialdi honetan diruz laguntzen diren proiektuak interes sozialekotzat hartuko dira. Ondorio horretarako, eskatzaileek IV. eranskina beteko dute.\n10.3. Orobat, beren proiektuak gauzatzen laguntzeko mezenasgo eta babesletza ekarpenak jasotzen dituzten onuradunek amaierako txosten batean zehaztu beharko dituzte mezenasgo eta babesletza modalitate desberdinen bidez jasotako ekarpenak, eta ebaluatu laguntza horiek diruz lagundutako proiektua gauzatzeari begira izan duten eragina.\n11.–Elkarte onuradunen betebeharrak.\n11.1. Dirulaguntza eman dela jakinarazi eta hilabeteko epean, dirulaguntzen elkarte onuradunek gardentasunari buruz duten betebeharraren aitorpena aurkeztu beharko dute, eta, hala badagokio, eskatzen zaien dokumentazioa ere bai, irailaren 11ko 59/2013 Foru Dekretuaren 3. eta 4. artikuluetan ezarritakoari jarraituz. Dekretu horrek Nafarroako Aurrekontu Orokorren kargurako dirulaguntzen onuradunek dituzten gardentasun betebeharrak arautzen ditu.\n11.10. Jasotako funtsen aplikazioari buruzko frogagiriak gordetzea, agiri elektronikoak barne, egiaztatze eta kontrol lanen xede izan daitezkeen bitartean.\n11.11. Proiektua bukatzen duenean, elkarte onuradunak memoria bat aurkeztu beharko du. Honako hau sartuko da aipatutako memorian:\n–Proiektuan egindako jardueren ebaluazio txostena, eskabidearekin batera aurkeztutako deskripzio-memorian jasotakoa alderatzen duena. Helburuak noraino bete diren aztertuko da, proposatutako adierazleei jarraikiz.\n–Masa soziala osatzen duten pertsonen banaketa sexuen arabera (emakumezko eta gizonezko bazkideen kopurua); orobat, entitateko zuzendaritza taldearena, talde artistikoarena eta kudeaketa taldearena.\n11.12. Deialdi honen dirulaguntzaren xedeko jarduerek, bai eta horien zabalkundeak ere, aintzat hartu beharko dituzte Nafarroako Berdintasunerako Institutuak generoaren aldetik baztertzailea ez den hizkerari buruz argitaratutako gomendioak: https://www.navarra.es/NR/rdonlyres/30B6ABA1-F8D6-468F-8CBB-D5808B5F6575/118955/GUIADECOMUNICACION1213.pdf\n12.1. Oro har, entitate onuradunak diruz lagundutako jarduera egin duela justifikatu ondoren ordainduko dira laguntzak.\n1. Eskabidea, ordainketa mota (justifikazio partziala) eta eskatutako zenbatekoa adierazita.\n2. Egindako gastuen faktura zerrenda zenbakitua eta zehaztua, edo merkataritzako trafiko juridikoan froga balio bera edo eraginkortasun administratiboa duten bestelako agiriak, bai eta diruz lagundu den jarduera dela-eta egindako ordainketen frogagiriak ere. Zerrenda Excel formatuan igorriko da eta honako hauek jasoko dira: hornitzailearen/igorlearen izena, IFK, kontzeptua, fakturaren zenbakia eta data, zenbatekoa (BEZarena, PFEZarena eta guztirakoa), ordainketa data.\n3. Fakturak edo merkataritzako trafiko juridikoan froga balio bera edo eraginkortasun administratiboa duten bestelako agiriak, bai eta egindako ordainketen frogagiriak ere, dirulaguntzaren xedea bete dela frogatzeko.\n4. Deialdi honetako laguntzez gain, jarduerak norberaren edo besteren baliabideekin edo beste dirulaguntza batzuekin finantzatu direnean, frogatu beharko dira horien zenbatekoa (zerrenda zenbakitu eta zehaztuaren bidez), jatorria eta funtsa horiek diruz lagundutako jardueretan erabili izana.\n5. Egindako jarduerak azaltzen dituen memoria laburra.\n6. Kontabilizatutako gastu eta diru-sarreren zerrenda, proiektuari lotutakoak.\n12.2. Konturako ordainketa. Konturako ordainketak egiten ahalko dira, entitate onuradunak diruz lagundutako jarduera egin duela justifikatu ondoren. Konturako azkeneko ordainketa egiteko muga eguna 2021eko urriaren 15a izanen da.\n1. Eskabidea, ordainketa mota (konturako ordainketa) eta eskatutako zenbatekoa adierazten duena.\n2. Gastuak justifikatzeko fakturen edo merkataritzako trafiko juridikoan froga balio bera edo eraginkortasun administratiboa duten beste agiri batzuen zerrenda zenbakitu eta zehaztua, honako hauek adierazita: hornitzailearen/emailearen izena, IFK, kontzeptua, fakturaren zenbakia eta data, zenbatekoa (BEZarena, PFEZarena eta guztirakoa) eta ordainketaren data. Zerrenda Excel formatuan igorriko da.\n3. Orobat, aurkeztuko dira egindako gastuen fakturak edo merkataritzako trafiko juridikoan froga balio bera edo eraginkortasun administratiboa duten bestelako agiriak, dirulaguntzaren helburua bete dela frogatzeko balio dutenak.\n4. Deialdi honetako laguntzez gain, jarduerak norberaren edo besteren baliabideekin edo beste dirulaguntza batzuekin finantzatu direnean, frogatu beharko dira (zerrenda zenbakitu eta zehaztuaren bidez) horien zenbatekoa, jatorria eta funtsa horiek diruz lagundutako jardueretan erabili izana.\nSalbuespenez, laguntzak jarduera gauzatu aurretik ordaintzen ahalko dira, eta gehienez emandako dirulaguntzaren %50 aurreratzen ahalko da. Horretarako, entitateak Kultur Ekintza Zerbitzuari eskatu beharko dio, aurrerakina ordaintzeko berariazko eskabide baten bidez. Gainera, dirulaguntzaren helburuak betetzeko funtsik ez duela frogatzeko dokumentazio egokia aurkeztu beharko du: egoeraren balantzea edo diruzaintzako egoera orria eta ordaintzeko eta kobratzeko dituen diru-kopuruen zerrenda, hilabetez hilabete xehatua.\nDena den, aurrekoaz gain, dirulaguntzak aurrez ordaintzea ere aurreikusten da, behar diren baliabideen falta frogatu behar izan gabe. Horretarako, emandako diru kopurua 15.000 euro baino handiagoa ezin da izan, ez eta ordainketa aurreratua emandako diru kopuruaren %60 baino handiagoa ere.\nAurrerakina eskatzeko epea bi hilabetekoa izango da, laguntza eman dela jakinarazten denetik hasita.\n13.–Justifikatzeko epea eta modua.\n13.1. Aurreko apartatuan aipatutako ordainketa moduen artean edozein aukeratzen dela ere, dirulaguntzaren likidaziorako, elkarte onuradunek honako frogagiri hauek aurkeztu beharko dituzte 2021eko abenduaren 1a baino lehen, egun hori barne:\n1. 12.1. oinarrian eskatutako dokumentazioa.\n2. Proiektuaren azken memoria, 11.11. oinarrian zehazten den moduan.\n3. Elementu inprimatuak eta publizitatekoak, eta/edo zabalkundea egiteko erabili diren web-orrietarako estekak.\n13.3. Laguntza onartzen zaienean jarduera egina duten proiektuen kasuan, laguntza eman zaiela jakinarazi eta bi hilabeteko epean aurkeztu beharko dute dokumentazio hori.\n13.4. Diruz lagundutako programaren gastu guztiak frogatu behar dira. Laguntzaren azken likidazioa egiteko, laguntza ematean zehazten den ehunekoa aplikatuko zaie jarduera egin eta gero onartutako gastuen frogagiriei, baldin eta ordaindu izanaren frogagiria badute.\n14.–Dirulaguntzen pilaketa eta bateragarritasuna.\n14.1. Nafarroako Foru Komunitateko Administrazioaren dirulaguntzarekin batera, helburu bera duten beste batzuk ere jasotzen ahal dira, beste administrazio publiko batzuenak, beste entitate pribatu edo publiko batzuenak edo partikularrenak.\nDena dela, bateraezina izanen da Nafarroako Foru Komunitateko Administrazioak eta Nafarroako enpresa sektore publikoak proiektu bererako ematen duten beste edozein dirulaguntzarekin.\nOnuradunak programa gauzatu dela behar bezala justifikatu ezean, ordaindutako laguntza osorik edo hein batean itzul dezala eskatuko zaio, bai eta dirulaguntza ordaindu zenetik dirua itzultzen duen egunera arte sortutako berandutze-interesak ordaintzeko ere, proportzionaltasun irizpideari jarraituz eta Dirulaguntzei buruzko azaroaren 9ko 11/2005 Foru Legearen 35. artikuluarekin bat.\nErakunde onuradunak betebehar ia guztiak betetzen dituenean eta bere konpromisoak betetzeko jarrera garbia erakusten duenean, proportzionaltasun irizpideari jarraituz zehaztuko da itzuli beharreko zenbatekoa, ikusita zenbat eta noraino ez diren bete dirulaguntza emateko ezarritako baldintzak.\nBaldintza hori betetzen dela ulertuko da baldin eta hiru eskaintza edo gehiago eskatu bada, eta jasotako proposamenetatik onena hautatu bada, salbu eta gastu diruz lagungarrien ezaugarri bereziengatik ez badago merkatuan hura hornitu edo ematen duten entitate aski, edo gastua dirulaguntza eskatu aurretik egina bada.\nZehapen prozedura izanen da ezarrita dagoena Administrazio Publikoen Administrazio Prozedura Erkideari buruzko urriaren 1eko 39/2015 Legean eta Nafarroako Foru Komunitateko Administrazioari eta foru-sektore publiko instituzionalari buruzko martxoaren 11ko 11/2019 Foru Legearen V. tituluan.\n18.-Dirulaguntzen araubide orokorra.\n19.–Deialdiaren eta oinarri arautzaileen kontrako errekurtsoak.\nIragarkiaren kodea: F2103843


2020 - Page 22 of 26 - Zientzia Kaiera\nUrteko artxiboa 256 artikulu\nEzjakintasunaren kartografia #295\nZientzia merkatu bihurtu eta aura erromantikoa galdu duen beldur direnentzat, onbidezko irakurketa izan daiteke Jesús Zamoraren artikulua. Aurreiritziak tartean sartu ezean, noski. The marketization of science and the ‘marketization’ of science studies (& 2) Alzheimerra goiz detektatzeko moduen bilaketan kandidatu […]\nAitana Lertxundi: “Gure hipotesia da ingurumenak fetuan eragina izan dezakeela” #Zientzialari (131)\nbideoak ingurumena kutsadura medikuntza osasuna\nGaur egun badakigu ingurumenak gure osasunean eragiten duela, baina ingurumenak fetuan eragina izan dezakeen ala ez jakin nahi du zientziaren munduak. Aire kutsadurak, esaterako, haurdunaldian fetuari eragiten diola badakigu, eta ez bakarrik jaiotze-faktoreetan (pisuan, adibidez), baita lau eta bost urteko […]\nNanoelikagaiak: tamainak axola duenean\nEkaia aldizkaria elikadura kimika\nIñigo Lozano, Itziar Galarreta, Sonia Pérez-Yáñez, Idoia Ruiz de Larramendi Nanoteknologia ikerkuntza arlo askoren garapenerako erreminta oso garrantzitsua izan da. Nanomaterialek materialek bulk egoeran (tamaina handian) aurkezten dituzten propietate desberdinak dituzte. Urreak adibidez, tamaina nanometrikoan ezagutzen dugun distira eta kolore […]\nProteina asko duten dieten eta bihotzeko arazoen arteko lotura aurkitu dute\nJuanma Gallego Ikertzaileek uste dute proteina asko duten dietek plaken pilatzea eragiten dutela arterietan, immunitate-sistemaren mesedean aritzen diren zelula makrofagoak akabatzen dituztelako, eta horien zerraldoak plaketan biltzen direlako, arazoa areagotuz. Bada Twitter erabiltzaile bat ospetsua egin dena azken urteetan: @justsaysinmice […]\nEkitaldiak, Emakumeak zientzian\nJuan Ignacio Pérez Iglesias Ikastetxe batera joan gara eta gazte talde bati galdetu diogu emakumezko zer zientzialari ezagutzen dituzten. Marie Curie bakarrik aipatu dute; beste inor ez. Hortik aurrera, elkarrekin hizketan hasi dira, emakumeek zientziaren munduan duten presentziari buruz. Hainbat […]\nJuan Ignacio Pérez Iglesias Duela hamarkada bat giza eboluzioari buruzko liburu bat argitaratu zen, eta arrakasta itzela bildu zuen. Ordutik hona, itzal gero eta handiagokoa bihurtu da, behinik behin profesionalak izan gabe, giza espeziearen bilakaeran interesa dutenen artean. Liburua Catching […]\narkeologia astrofisika bioteknologia emakumeak zientzian estatistika kimika materialak mikrobiologia osasuna\nUxue Razkin Astrofisika Daniel K. Inouye Eguzki Teleskopio berriak Eguzkiaren azala aurrekaririk gabeko xehetasunez lehen irudiak eman ditu. Elhuyar aldizkarian azaltzen digutenez, irudian ikusten diren gelaxkak Eguzkiaren plasma-burbuilak dira. Gelaxka bakoitzak Iberiar penintsulako neurria duela adierazi du National Science Foundation-ek […]\nEzjakintasunaren kartografia #294\nfisika neurologia soziologia\nAnai-arreben arteko harremana, positiboagoa da haietako batek desgaitasun neurologikoa duenean, biak neurotipikoak direnean baino. Limitazioak ditu egindako ikerketak, baina oso interesgarria da. J.R. Alonso: Siblings and discapacity Titularretako “clickbait”ak ez du beti funtzionatzen, bereziki zenbait gairi lotuta. Hedabideetako editore batzuk […]\nIzar Agirresarobe, filosofoa: “Gehien erakarri ninduena izan zen gauzak zalantzan jartzen direla”\nemakumeak filosofia kultura_zientifikoa\nAna Galarraga / Elhuyar Zientzia Izar Agirresarobe Pineda filosofoa da, eta laster doktoretza egiten hasiko da, zientzian ere interes handia duen gai bat ikertzeko: plazeboa. Bi mundu horiek, filosofikoa eta zientifikoa, beregan nola gurutzatzen diren galdetuta, tarte txiki bat hartu […]\nZelulosa nanokristaletan oinarritutako material nano-konposatuak\nUribarri Goikuria, Erlantz Lizundia Polimero biodegradagarrien inguruan interes handia dago eta ikerketa zabala gauzatzen ari da azken urteotan, besteak beste ingurumenarentzat kaltegarriak diren polimero eta plastiko arrunten ordezkatzeari begira. Polimero biodegradagarrien artean, biopolimeroak garatzeko orduan aukera desberdinak daude oinarrizko material […]


Mugikor bidezko trafikoak ordenagailua gainditu du Goiena.eus-en - Goiena.eus\n'Mobile friendly'Mugikor bidez nabigatzea errazteko, webgune garatzaileak etengabe dihardute hobekuntza bila. Helburua webgunea gailu elektroniko guztietara egokituta egotea da, mobile friendly izatea. Mugikor bidez kontsultatzeko egokituta ez dauden webgune asko daude oraindik, baina gero eta gutxiago dira. Aurreko astean adibidez, Bergarako udalak webgune berria aurkeztu zuen, eta berrikuntza nagusienetako bat hain justu mobile friendly izatea zen, izan ere, ordu arte soilik ordenagailu bidez nabigatu zitekeen. Goiena.eus mugikor, tablet zein ordenagailuz ikusteko egokituta dago, nabigazioa erraza eta erosoa da gailu guztietan, erabiltzaile bakoitzak bere behar eta gustuen araberako aukeraketa egin dezan uneoro.\nGoiena APPNabigazioa erosoago egiteko asmoarekin garatu zen mugikorrerako Goienako aplikazioa duela urte batzuk, ordutik hainbat hobekuntza izan dituelarik. Momentu honetan 3.2.7 bertsioa dago eskuragarri bai App Store-n eta Play Store-n. Aplikazioak aspaldi pasatu zuen mila deskargen langa. Doakoa da guztiz eta Goiena.eus webguneko albisteak jasotzeaz gain, erabiltzaileak bere lehentasunen arabera pertsonalizatu dezake aplikazioa, gida komertzial geolokalizatu dakar eta parte-hartzeko ere baditu ditu, besteak beste.


Audio - Wikipedia, entziklopedia askea.\nSoinu-uhinaren informazioa duen seinalea. 20-20.000 Hz bitarteko maiztasuna duen korronte alternoa da (giza entzumenaren goi- eta behe-atarien arteko maiztasun-tarte bera)\nAudioa seinale akustikoa da, analogikoa izan daitekeena, baina elektronikoki gorde eta erabiltzen dena. Seinale hori doitu egiten da normalean gizakiok entzun ahal dugun frekuentziara, hau da, 20 eta 20.000 Hz-ren artera, hamar oktaba,(adibidez piano batek zortzi zortzidun edo oktaba ditu). Soinua errealitatean gertatzen den elementu fisiko bat da: uhin bat gure belarrietan presio bat sortzen duena. Seinale hori elektromagnetikoki grabatu egiten da.\nGizon bat audio fitxategi bat editatzen ordenagailuko programa bat erabiliz.\nKodifikatzeko modua: Uhin fisikoa, mikrofono baten bidez, uhin elektromagnetiko bihurtzen da. Baina seinale analogikotik digitalera pasatzeko kaptura prozesu bat egin behar da.\nAspaldi nola grabatzen zuten soinua zigilu honetan ikus dezakegu: 1977an ehungarren urtemuga ospatzean ateratako posta-zigilua da, Estatu Batuetan argitaratua. Gaur egun Audacity moduko programekin kapturatzen, editatzen eta esportatzen da audio seinalea: erraz eta arin.\nGaur egun soinuak grabatu, nahastu eta editatu egiten dira, gero gordetzeko eta partekatzeko audio fitxategiak erabiliz.\nAudio fitxategiak hainbat formatutan gorde eta editatu daitezke. Audio formatu ireki ezagunenak:\n.ogg audioa fitxategi sinpleak gordetzeko eta partekatzeko formatu oso erabilia da.\nMultimedia: Audio graphs\nAzken aldaketa 3 ekaina 2022(e)an, 11:54(e)tan